title: Kentin osavaltionyliopiston verilöyly

text: Kentin osavaltionyliopistolla tapahtui 4. toukokuuta 1970 verilöyly, jossa kuoli 4 ja haavoittui 9 opiskelijaa.


title: Kentin osavaltionyliopiston verilöyly

text: Vastustus Vietnamin sotaa kohtaan johti useisiin mielenosoituksiin. Yksi tunnetuimmista protesteista tapahtui toukokuussa 1970 Ohiossa Kentin osavaltionyliopistolla, missä poliiseja heiteltiin kivillä ja pulloilla. Kentin pormestari Leroy Satrom julisti hätätilan 2. toukokuuta ja pyysi kuvernööri Jim Rhodesia lähettämään kansalliskaartin joukkoja pitämään järjestystä yllä.


title: Kentin osavaltionyliopiston verilöyly

text: Kampusalueella järjestettiin mielenosoitus, jonka yliopisto yritti kieltää siinä onnistumatta. Sotilaat käyttivät kyynelkaasua, joka ei toiminut tuulen vuoksi odotetulla tavalla. Sotilaat avasivat tulen mielenosoittajia kohti, jolloin neljä kuoli ja yhdeksän haavoittui. Kuolleista kahdella ei ollut mitään tekemistä mielenosoituksen kanssa. Tämän seurauksena protestit alkoivat levitä ja monet yliopistot joutuivat peruuttamaan luennot ja sulkemaan ovensa.


title: Kentin osavaltionyliopiston verilöyly

text: Tunnettu esimerkki Kentin tapahtumien vaikutuksesta amerikkalaiseen kulttuuriin on Neil Youngin sanoittama kappale "Ohio."


title: Kentin osavaltionyliopiston verilöyly

text: Tapahtumapaikka on lisätty National Register of Historic Places -kohteeksi 23. helmikuuta 2010.


title: Caruna

text: Caruna Networks Oy on suomalainen sähkönjakeluyhtiö.


title: Caruna

text: Carunan liikevaihto vuonna 2017 oli 426 miljoonaa euroa, liikevoitto 146 miljoonaa euroa ja tilikauden tulos 29 miljoonaa euroa. Yhtiö maksoi tilikauden tuloksestaan yhteisöveroa 6,3 miljoonaa euroa.


title: Caruna

text: Carunalla on noin 670 000 asiakasta, joista 78 % on säävarman sähköverkon piirissä. Sähkön toimitusvarmuusaste oli vuonna 2017 99,98 %.


title: Caruna

text: Carunan sähköverkon yhteispituus on 85 000 km, josta keskijännitteisen verkon osuus on 31 000 km. Yhtiön sähköverkkoa on Lounais-Suomessa, Satakunnassa, Uudellamaalla, Joensuussa, Pohjanmaalla ja Koillismaalla. Yhtiön markkinaosuus sähkönsiirrossa on noin 20 prosenttia, mikä tekee siitä Suomen suurimman.


title: Caruna

text: Caruna on investoinut säävarman sähköverkon rakentamiseen vuosina 2012-2017 lähes 1,2 miljardia euroa. Vuonna 2017 yhtiön investoinnit olivat 277 miljoonaa. Tällä investointimäärällä Caruna oli vuonna 2017 Suomen 14. suurin investoija ja sijalla 3, kun katsotaan investointien suhdetta yhtiön liikevaihtoon. Mittavilla investoinneilla erityisesti maakaapelointiin saadaan sähköverkko entistä paremmin suojaan myrskyiltä ja lumikuormilta ja asiakkaille aiheutuvat sähkökatkot minimoitua.


title: Caruna

text: Carunan nimi tulee Karunan kunnasta, jonne perustettiin vuonna 1912 Lounais-Suomen Sähkö. Ensimmäisenä suurhankkeena oli Paimionjoen kolmen kosken valjastaminen.


title: Caruna

text: 1960-luvun jälkeen Lounais-Suomen Sähköön liitettiin yli 15 paikallista sähkölaitosta.


title: Caruna

text: Vuonna 1995 yhtiön toiminta oli laajennut alkuperäisen alueen ulkopuolelle siten, että nimeksi muutettiin Länsivoima. Myöhemmin yhtiöstä muodostui aktiivinen toimija sähkömarkkinoilla, ja se tuli tunnetuksi muiden sähköyhtiöiden valtaamisesta. Lopulta Länsivoima joutui kuitenkin myös itse vallatuksi. Imatran Voima osti siitä ensin kolmanneksen ja hankki vähitellen enemmistön yhtiöstä.


title: Caruna

text: Länsivoima lakkasi olemasta itsenäisenä yhtiönä vuonna 2000, kun se fuusioitiin Fortumiksi muuttuneeseen emoyhtiöönsä. Se toimi Fortumin sähkönsiirtoyksikkönä se vajaat 15 vuotta.


title: Caruna

text: Caruna sai alkunsa itsenäisenä yrityksenä, kun Fortum luopui Suomen sähkönsiirtoliiketoiminnastaan vuonna 2014. Toiminta myytiin Suomi Power Networks -nimiselle yhtiölle. Uudet omistajat olivat kotimaisia ja kansainvälisiä eläkesijoittajia, joiden omistusosuudet ovat First State Investments (40 %), Borealis Infrastructure (40 %), Keva (12,5 %) ja Elo (7,5 %). Kauppahinta oli 2,55 miljardia euroa.


title: Caruna

text: Kansalaisjärjestö Finnwatchin mukaan Suomen valtio menetti yhtiön verosuunnittelun johdosta verotuloja vuonna 2017 noin 12 miljoonaa euroa hyödyntämällä niin kutsuttua "porsaanreikää" Suomen verolainsäädännössä, joka mahdollistaa alhaisemman veron käyttämällä alhaisemman verotuksen maassa toimivaa saman konsernin toista yhtiötä lainoittajana korkeamman verotuksen maan yhtiölle. Menetelmä perustuu tasevapaussäännökseen, jonka avulla yhtiö voi vähentää korkotulot verotuksessa. Finnwatch kritisoi Suomen hallitusta siitä, ettei se ole estämässä lainsäädännöllä edellä mainittua menettelyä vaikka teknisesti tämä olisi mahdollista.


title: Caruna

text: Vuonna 2016 Yle uutisoi, että Caruna olisi maksanut vuoden 2014 50 miljoonan euron liikevoitostaan veroja vain noin 800 000 euroa eli 1,6 prosenttia.


title: Walter Dear

text: Walter Dear (syntynyt 1926, kadonnut 1945) on ainoa ravihevonen, joka on voittanut sekä Amerikan suurimman ravikilpailun Hambletonian Stakesin että Euroopan suurimman ravikilpailun Prix d'Ameriquen.


title: Walter Dear

text: Ori aloitti kilpailu-uransa kaksivuotiaana voittamalla neljä suurkilpailua ja juoksemalla ikäluokkansa kauden kärkiajan 17,7 Walter Coxin ajamana. Kolmevuotiaana Walter Dear voitti ikäluokan suurimmat kilpailut Hambletonianin ja Kentucky Futurityn sekä juoksi rahaa 57 509 dollaria, joka teki siitä vuoden eniten ansainneen ravihevosen. Loppuvuodesta 1929 William Cane myi oriin Saksaan 25 000 dollarilla.


title: Walter Dear

text: Euroopassa Walter Dear voitti maanosan suurimmat kilpailut Ameriquen ja Matador Rennenin sekä Graf Kalman Hunyady Memorialin ja Copenhagen Cupin. Hevosen omistaja Bruno Cassirer pakeni natseja Lontooseen vuonna 1938 ja ori siirtyi entisen valmentajansa Charlie Millsin omistukseen. Toisen maailmansodan loppumelskeessä Walter Dear katosi keväällä 1945.


title: Junovuori

text: Junovuori oli Tampereen keskustassa Näsilinnankadun ja Kauppakadun kulmatontilla vielä 1800-luvun lopussa sijainnut jyrkkä kallio, joka oli noin 10 metriä korkea. Alun perin se tunnettiin "Valkeakallion" tai "Valkiakallion" nimellä. Kalliolla oli ehkä poltettu merkkitulia tai helavalkeita.


title: Junovuori

text: Kalliolle tehtiin 1800-luvun alkupuolella portaat, ja siitä muodostui kaupunkilaisten eräänlainen ajanviettopaikka. Porvaristo alkoi kutsua kalliota "Junovuoreksi". Nimi saatiin roomalaisesta mytologiasta, jossa Juno oli ylijumala Juppiterin puoliso.


title: Junovuori

text: Kallio tasoitettiin 1900-luvun alussa, kun tontille rakennettiin arkkitehtiryhmä Gesellius–Lindgren–Saarisen suunnittelema Säästöpankintalo (Kauppakatu 14). Junovuoren kohdalle tuli pankin piharakennus. 1990-luvulla pihan alle tehtiin autohalli.


title: Tupsutuhatjalkainen

text: Tupsutuhatjalkainen ("Polyxenus lagurus") on kaksoisjalkaisten luokkaan kuuluva tuhatjalkainen. Se on Suomen yleisimpiä kaksoisjalkaisia.


title: Tupsutuhatjalkainen

text: Tupsutuhatjalkainen sukulaisineen poikkeaa rakenteeltaan huomattavasti muista kaksoisjalkaisista, ja ne luokitellaankin omaan Penicillata-alaluokkaansa. Niillä on yhteisiä piirteitä juoksujalkaisten ja joidenkin alkeellisten hyönteisten kanssa. Tupsutuhatjalkainen esimerkiksi liikkuu juoksujalkaisten tavoin ja muistuttaa niitä kutikulan rakenteen ja spermansiirron perusteella. Carl von Linné piti tupsutuhatjalkaista juoksujalkaisena, kun hän kuvasi sen ja 11 muuta lajia "Scolopendra"-sukuun kuuluviksi vuonna 1758. Tupsutuhatjalkaisen tunnistaa kaksoisjalkaiseksi sukupuoliaukon sijainnista ja siitä, että sen ruumiin viidessä viimeisessä jaokkeessa on kaksi paria raajoja.


title: Tupsutuhatjalkainen

text: Tupsutuhatjalkainen on 2–3 millimetrin pituinen. Kuten sen nimestä voi päätellä, sen ruumis on karvatupsujen peittämä. Kuten muillakin "Polyxenus"-lajeilla, tupsutuhatjalkaisella on vain 13 paria jalkoja, joka on vähemmän kuin tuhatjalkaisilla yleensä. Ruumis on lyhyt ja koostuu 11 jaokkeesta.


title: Tupsutuhatjalkainen

text: Tupsutuhatjalkaista esiintyy hyvin erilaisissa elinympäristöissä. Se suosii asuinpaikkanaan mäntyä, jonka kaarnan raoissa se oleskelee. Lisäksi sitä elää esimerkiksi karikkeessa, kasvien juuristoissa ja seinillä.


title: Tupsutuhatjalkainen

text: Tupsutuhatjalkainen on aktiivinen pääasiassa öisin. Se on Suomessa yleensä partenogeneettinen, ja koiraat ovat erittäin harvinaisia. Naaras munii hedelmöitymättömiä munia.


title: Dassault Mirage 2000

text: Dassault Mirage 2000 on ranskalaisvalmisteinen, suihkumoottorikäyttöinen hävittäjälentokone. Edeltäjiensä tapaan pyrstöttömän ja deltasiipisen konetyypin valmistaja on Dassault Aviation. Dassault Mirage 2000 on Mirage-hävittäjäkoneperheen viimeinen malli. Konetyypin pääkäyttötarkoitukset ovat toimia ilmaherruushävittäjänä ja hyökkäystoiminnassa.


title: Dassault Mirage 2000

text: 2000-tyypin ensilento tapahtui vuonna 1978 ja B-version ensilento lokakuussa 1980. Tyypistä on lisäksi olemassa kaksipaikkaisia lentokoulutusversioita. B-version laivuekäyttö alkoi Dijonissa 2. heinäkuuta 1984. Intian ilmavoimat vastaanotti omat H-tyypin koneensa syyskuussa 1984.


title: Dassault Mirage 2000

text: Mirage 2000:sta on olemassa useita eri variantteja. N-tyyppi kykenee taktisiin pommituksiin sekä perinteisin että ydinasein. Malli korvasi edeltäjänsä Mirage IV:n. Muita konetyypin käyttäjämaita Ranskan ohella ovat Abu Dhabi, Egypti, Intia, Kreikka ja Peru.


title: Dassault Mirage 2000

text: Kone kykenee kuljettamaan lisäpolttoainesäiliöitä, mikä kasvattaa toimintamatkaa, lisäksi kone voidaan ilmatankata.


title: Dassault Mirage 2000

text: Mirage 2000-5 oli ehdolla Suomen ilmavoimien vanhentuneiden Mikojan-Gurevitš MiG-21- ja Saab 35 Drakenien korvaajaksi 1990-luvun alulla. Kilpailuun osallistuivat myös McDonnell Douglas F/A-18 Hornet, General Dynamics F-16 Fighting Falcon, Saab JAS 39 Gripen ja Mikojan MiG-29. Ilmavoimille päädyttiin hankkimaan lopulta vuonna 1992 F/A-18 Hornet -hävittäjiä Yhdysvalloista.


title: Rok Justin

text: Rok Justin (s. 6. huhtikuuta 1993) on slovenialainen mäkihyppääjä. Hän edustaa seuratasolla SSD Stol Zirovnicaa.


title: Rok Justin

text: Justin kilpaili maailmancupissa ensimmäisen kerran Lillehammerissa joulukuussa 2013. Ensimmäiset maailmancuppisteensä hän sai kaksi viikkoa myöhemmin oltuaan kuudestoista Engelbergin kilpailuissa. Se on toistaiseksi hänen paras maailmancupsijansa.


title: Rok Justin

text: Continental Cupissa hän on voittanut kaksi osakilpailua (tilanne 21.12.2013).


title: Rok Justin

text: Nuorten MM-kilpailuissa hän on ollut parhaimmillaan neljäs joukkuekilpailussa ja yhdestoista henkilökohtaisessa kilpailussa Erzurumissa 2012.


title: Héctor Herrera (jalkapalloilija)

text: Héctor Miguel Herrera López (s. 19. huhtikuuta 1990 Tijuana, Meksiko) on meksikolainen jalkapalloilija. Hän edustaa portugalilaista Portoa ja on pelipaikaltaan keskikenttäpelaaja.


title: Héctor Herrera (jalkapalloilija)

text: Herrera on meksikolaisseura Pachucan junioriakatemian kasvatti. Hän teki ensiesiintymisensä maan pääsarjassa 23. heinäkuuta 2011 ottelussa Santos Lagunaa vastaan.


title: Héctor Herrera (jalkapalloilija)

text: 28. kesäkuuta 2013 Herrera siirtyi portugalilaisjätti Portoon 8 miljoonan euron siirtokorvauksella.


title: Jason Richardson

text: Jason Richardson on seuraavien henkilöiden nimi:


title: Arto O. Salonen

text: Arto Olavi Salonen väitteli tohtoriksi vuonna 2010 aiheesta ”Kestävä kehitys globaalin ajan hyvinvointiyhteiskunnan haasteena”. Hän toimii apulaisprofessorina Itä-Suomen yliopiston yhteiskunta- ja kauppatieteellisessä tiedekunnassa. Salonen on sekä Helsingin yliopiston että Itä-Suomen yliopiston dosentti.


title: Arto O. Salonen

text: Salosen tutkimusorientaatio on tieteidenvälinen. Hänen tutkimusintressinsä kohdistuvat kestävään elämäntapaan ja yhteiskuntaan siirtymiseen, vastuulliseen kuluttamiseen sekä subjektiiviseen ja objektiiviseen hyvinvointiin.


title: Ohio State Route 357

text: State Route 357 (SR 357) on 3,8 kilometriä pitkä kaksikaistainen pohjois–etelä -suuntainen state highway Yhdysvaltain Ohioon osavaltion pohjoisosissa. Se kulkee ainoastaan Eriejärven South Bass -saarella, mutta jatkui ennen etelään mantereelle Catawbasaaren lauttayhteyden kautta, mistä syystä se on luokiteltu nykyisen suuntansa vastaisesti. Sen eteläpää sijaitsee West Shore Boulevard -kadulla noin 1,2 kilometriä Put-in-Bayn kylästä länteen ja sen pohjoispää on Eriejärven vastainen umpikuja noin 3,2 kilometriä Put-in-Baysta itään. SR 357 on toinen kahdesta state interwaysta Eriejärven Ohiolle kuuluvilla saarilla: toinen on Kelleyssaaren SR 575.


title: Ohio State Route 357

text: SR 357 kulkee kokonaisuudessaan Eriejärvessä sijaitsevalla South Bass -saarella Put-in-Bay Townshipin alueella Ottawan piirikunnassa. SR 357 ei kuulu Yhdysvaltain National Highway System -järjestelmään (NHS). NHS-tiet on luokiteltu liittovaltion taloudelle, liikenteelle ja puolustukselle erityisen tärkeiksi.


title: Ohio State Route 357

text: SR 357 lähtee alkupisteestään West Shore Boulevardilta Peach Point -niemen kärjestä lounaaseen ja kaartuu sitten etelään ja kaakkoon. Se ohittaa Oak Point State Park -puiston ja kulkee saaren rantaa seuraillen itään. Se risteää Put-in-Bayn lentoasemalle ja Put-in-Bayn ja Catabwan välisen lauttareitille vievän County Route 163:n Poistuttuaan Put-in-Baysta SR 357 jatkaa itään ja ohittaa Perry's Victory and International Peace Memorial -muistomerkin, minkä jälkeen se kääntyy koilliseen. SR 357 päättyy umpikujaan lähelle Eriejärven rantaa.


title: Ohio State Route 357

text: SR 357 muodostettiin vuonna 1934. Sen nykyinen reitti South Bassilla vastaa alkuperäistä reititystä. Vuonna 1946 SR 53 -tietä jatkettiin Port Clintonista itään nykyiseen päätepisteeseensä Catawbasaarelle ja samalla SR 357 sai eteläisen jatkeen mantereelle Put-in-Bayn ja Catabwan lauttareitin ja sen kautta SR 53:a pitkin uuteen eteläpäähänsä Port Clintonin länsipuolelle päättyen SR 2:een. Vuonna 1969 SR 357:n vuoden 1946 jatkeen kaikki osat purettiin ja Put-in-Bayn ja Catawban lauttareitistä tuli SR 357:n eteläpään ja SR 53:n pohjoispään yhdistäjä. SR 357:n mantereelle jäänyt osa nimettiin SR 53:n osaksi. Viimeisintään vuonna 1973 lauttareitin satama South Bassilla siirrettiin saaren etelärannalle, mikä katkaisi sen suoran yhteyden SR 357:ään.


title: Hällströmin talo

text: Hällströmin talo oli Tampereella Kyttälän kaupunginosassa Hämeenkatu 10:ssä sijainnut kolmikerroksinen asuin- ja liiketalo. Rakennustaiteellisesti talo edusti ns. kertaustyylejä.


title: Hällströmin talo

text: Hällströmin talossa sijaitsi 1900-luvun alussa muun muassa Tampereen Sanomain toimitus ja lehtipaino sekä Tampereen kunnallisklubi.


title: Hällströmin talo

text: Hällströmin talo vaurioitui pahoin Tampereen taistelun aikana huhtikuussa 1918 ja talo purettiin sen jälkeen. Talon paikalla on nykyisin 1935 valmistunut funkkistyylinen entisen Osuusliike Voiman liike-, toimisto- ja asuintalo.


title: Larisa Yurkiw

text: Larisa Yurkiw (s. 30. maaliskuuta 1988 Owen Sound) on kanadalainen alppihiihtäjä, joka edustaa Georgian Peaks Ski Club -seuraa.


title: Larisa Yurkiw

text: Nuorten MM-kilpailuissa Formigalissa vuonna 2008 Yurkiw saavutti alppiyhdistetyssä hopeaa. Aikuisten arvokisoissa hän kilpaili ensimmäisen kerran Val d’Isèrem MM-kilpailuissa 2009, jossa hän keskeytti supersuurpujottelussa. Schladmingin MM-kilpailuissa 2013 hän sijoittui supersuurpujottelussa 23:nneksi ja syöksylaskussa 28:nneksi. Sotšin olympialaisissa 2014 hän oli syöksylaskussa 20:s. Vailin / Beaver Creekin MM-kilpailuissa 2015 hän sijoittui syöksylaskussa 14:nneksi ja supersuurpujottelussa 28:nneksi.


title: Larisa Yurkiw

text: Yurkiw'n ensimmäinen kilpailu alppihiihdon maailmancupissa oli Altenmarkt-Zauchenseen syöksylaskussa tammikuussa 2007. Ensimmäiset maailmancupin pisteensä hän saavutti Lake Louisen syöksylaskussa joulukuussa 2008 oltuaan 29:s. Kymmenen parhaan joukkoon hän sijoittui ensimmäisen kerran Tarvision syöksylaskussa helmikuussa 2009 oltuaan yhdeksäs. Ensimmäisen palkintosijansa hän saavutti Cortina d’Ampezzon syöksylaskussa tammikuussa 2015 oltuaan toinen. Joulukuussa 2015 hän oli toinen Val d’Isèren syöksylaskussa sekä tammikuussa 2016 toinen Altenmarkt-Zauchenseen ja Cortina d’Ampezzon syöksylaskuissa. Hän sijoittui kaudella 2015–2016 kolmanneksi syöksylaskucupissa.


title: Pulla-Helinin talo

text: Pulla-Helinin talo sijaitsi Tampereella Hämeenkatu 21:ssä. Nelikerroksinen jugend- ja uusrenessanssityylejä edustanut asuin- ja liiketalo sai nimensa talossa toimineen leipuri Oskari Helinin konditorialiikkeen mukaan.


title: Pulla-Helinin talo

text: Pulla-Helinin talo purettiin 1972 ja sen tilalle valmistui 1974 Sokoksen tavaratalo.


title: Matkijanaukuja

text: Matkijanaukuja ("Scenopoeetes dentirostris") on lavastajien heimoon kuuluva varpuslintu.


title: Matkijanaukuja

text: Matkijanaukujaa tavataan Australiassa Queenslandin koillisosissa. Lajin on kuvattu olevan yleinen ainakin osissa sen levinneisyysaluetta, ja sen kannankehitys on vakaa. Vaikka matkijanaukujan levinneisyysalue on pieni, ei sen uskota olevan vaarassa, ja laji on luokiteltu elinvoimaiseksi.


title: Thomas Diethart

text: Thomas Diethart (s. 25. helmikuuta 1992) on itävaltalainen uransa lopettanut mäkihyppääjä, joka edusti UVB Hinzenbach -seuraa.


title: Thomas Diethart

text: Mäkihypyn maailmancupissa Diethart kilpaili ensimmäisen kerran Innsbruckissa tammikuussa 2011 sijoittuen 28:nneksi. Kymmenen parhaan joukkoon hän sijoittui ensimmäisen kerran joulukuussa 2013 oltuaan Engelbergissä neljäs. Ensimmäisen palkintosijansa hän saavutti viikkoa myöhemmin Oberstdorfissa oltuaan kolmas. Ensimmäisen voittonsa hän saavutti Garmisch-Partenkirchenin uudenvuodenpäivän kilpailussa 2014. Hän voitti myös Bischofshofenin kilpailun ja samalla myös mäkiviikon kokonaiskilpailun. Ensimmäisissä aikuisten arvokilpailuissaan, Sotšin olympialaisissa, hän sijoittui normaalimäessä neljänneksi ja saavutti Itävallan joukkueessa hopeaa. Saman vuoden lentomäen MM-kilpailuissa Harrachovissa hän oli yhdeksäs. Maailmancup-kauden 2013–2014 kokonaispisteissä hän oli kahdeksas. Kaudella 2014–2015 hänen paras maailmancupin osakilpailusijoituksensa oli Kuopion 14. sija. Seuraavina kausina hän ei kilpaillut maailmancupissa. Marraskuussa 2017 hän kaatui Ramsaun mäessä ja sai vakavan aivotärähdyksen.


title: Thomas Diethart

text: Continental Cupissa hän on saavuttanut yhden voiton helmikuussa 2011.


title: Thomas Diethart

text: Diethart lopetti uransa mäkihyppääjänä keväällä 2018.


title: Aye (kappale)

text: Aye on New World Soundin kappale, jonka julkaisi Warner Music Group yhtyeen kolmantena singlenä 5. heinäkuuta 2013. Kappale tehtiin haastamaan ruotsalaisartisti Aviciin kappale Levels. Kappale ei päässyt lainkaan listoille.


title: Aye (kappale)

text: Digitaalinen lataus


title: Kultahuntulavastaja

text: Kultahuntulavastaja ("Archboldia papuensis") on lavastajien heimoon kuuluva varpuslintu.


title: Kultahuntulavastaja

text: Kultahuntulavastajaa tavataan Indonesiassa ja Papua-Uudessa-Guineassa. Lajin populaation uskotaan olevan pieni, ja se saattaa olla pienenemässä elinympäristöjen tuhoutumisen vuoksi. Kultahuntulavastaja on luokiteltu silmälläpidettäväksi.


title: Carl Jacob Arrhenius

text: Carl Jacob Arrhenius (28. kesäkuuta 1823 Pori – 6. tammikuuta 1901 Turku) oli suomalainen opettaja, jolle myönnettiin professorin arvonimi.


title: Carl Jacob Arrhenius

text: Arrheniuksen vanhemmat olivat piirilääkäri Johan Elof Arrhenius ja Anna Cristina Unonius. Hän valmistui filosofian kandidaatiksi 1849, toimi matematiikan vt. lehtorina Turun lukiossa 1849-1857 ja tuli luonnontieteiden lehtoriksi Hämeenlinnan siviililukioon 1857. Vastaavassa virassa Arrhenius toimi Turun lukiossa, myöhemmin lyseossa, 1862-1900. Koulun rehtori hän oli 1872-1876 ja 1886-1891. Arrheniusta pidettiin yhtenä Suomen parhaista jäkälien tutkijoista, joka myös keräsi mineraaleja. Hänen mineraalikokoelmansa Paraisilta Ersbyn-Piukkalan-Simonbyn kalkkikiviesiintymistä on talletettu Åbo Akademin geologisiin kokoelmiin. Arrhenius oli taitava opettaja, joka toimi Kirkollis- ja kouluviraston leski- ja orpokassan kamreerina 1853-1867 sekä 1900. Professorin arvo Arrheniukselle myönnettiin 1895.


title: Carl Jacob Arrhenius

text: Arrheniuksen puoliso vuodesta 1854 oli Elise Sucksdorff (k. 1923).


title: Kultalavastaja

text: Kultalavastaja ("Prionodura newtoniana") on lavastajien heimoon kuuluva varpuslintu.


title: Kultalavastaja

text: Kultalavastajaa tavataan Australiassa Queenslandin koillisosissa. Lajin on raportoitu olevan paikallisesti melko yleinen ja sen kannankehitys on vakaa. Vaikka kultalavastajan levinneisyysalue on pieni, ei sen uskota olevan vaarassa, ja laji on luokiteltu elinvoimaiseksi.


title: Oblivion (yhtye)

text: Oblivion on yhdysvaltalainen teknisen death metalin yhtye, joka perustettiin vuonna 2007 Bay Areassa, Kaliforniassa.


title: Oblivion (yhtye)

text: Yhtyeen jäsenillä on moninainen tausta: Yhtyeen perustaja basisti Ben Orum oli All Shall Perishin perustajajäsen sekä päätoiminen lauluntekijä. Laulaja Nick Vasallo on väitellyt tohtoriksi aiheenaan musiikki, kitaristi Victor Dods väittelee matematiikan tohtoriksi ja rumpali Luis Martinez on ollut funkrumpali Ndugu Chanclerin opissa.


title: Oblivion (yhtye)

text: Yhtyeen esikoisalbumi "Called to Rise" julkaistiin omakustanteena 1. tammikuuta 2013. Se sai erinomaisen vastaanoton. Julkaisun jälkeen Oblivion solmi levytyssopimuksen Unique Leader Recordsin kanssa heinäkuussa, joka uudelleenjulkaisi albumin lokakuussa 2013.


title: Johnny Lever

text: John Prakasa Rao Janumala (s. 14. elokuuta 1957 Prakasam, Andhra Pradesh), tunnetaan nimellä Johnny Lever, on intialainen näyttelijä. Hän on yksi suosituimmista koomikoista hindinkielisessä elokuvateollisuudessa. Lever aloitti uransa vuonna 1984 ja on esiintynyt yli 400 elokuvassa. Hän on ollut monesti ehdolla parhaan koomisen roolin Filmfare Awards -palkinnon saajaksi ja voittanut kahdesti.


title: Tuulensuun talo

text: Tuulensuun talo on Tampereella Hämeenkadun ja Hämeenpuiston kulmauksessa Tammerkosken kaupunginosassa sijaitseva kuusikerroksinen asuin- ja liiketalo, joka valmistui vuonna 1929. 1920-luvun klassisismia edustavan talon suunnitteli arkkitehti Bertel Strömmer. Talon kahdessa alimmassa kerroksessa oli elokuvateatteri ja liiketiloja, neljässä ylimmässä kerroksessa asuntoja.


title: Tuulensuun talo

text: Tuulensuun talossa sijaitsi Kino-Palatsi-elokuvateatteri (nimi vuoteen 1939 Tuulensuu), jonka lähes 700 katsojapaikan sali oli aikoinaan Pohjoismaiden suurin. Sali oli koristeltu kuvanveistäjä Väinö Rikhard Rautalinin tekemillä reliefeillä. Kino-Palatsin sali toimi myös erilaisten konserttien ja muiden juhlatilaisuuksien, kuten Tampereen lyhytelokuvajuhlien pitopaikkana. Elokuvateatteritoiminnan päätyttyä vuonna 1991 sali oli pitkään käyttämättömänä ja siitä kaavailtiin ravintolaa. Sittemmin siinä toimi vuosina 1995–2006 Palatsiseurakunta ja vuosina 2008-2014 Musiikkiteatteri Palatsi. Nykyisin tilaa vuokrataan erilaisia tapahtumia varten.


title: Dassault Mirage F1

text:
Dassault Mirage F1 on ranskalainen suihkumoottorilla varustettu hävittäjälentokone. Sen valmistaja on Dassault Aviation. Kone on kuuluisan Mirage-hävittäjäkoneperheen yksi muunnos, joka ei kuitenkaan päätynyt laivastokäyttöön. F1 on tarkoitettu Étendardin ja Super Étendardin seuraajaksi rynnäkkötoimintaan, mutta se kykenee toiminnallisten ominaisuuksiensa puolesta ilmaherruudesta käytäviin taisteluihinkin. Ensilento tapahtui 23. joulukuuta 1966. Tämän konetyypin aktiivi palveluskäyttö Ranskan Armée de'l Airesissa alkoi toukokuussa 1973, sen saatua sata koneyksilöä.
Monesta muusta saman tuoteperheen jäsenestä poiketen, Mirage F1 on peräsimellinen ylätasokone ja sen siivet ovat nuolimuotoiset. Muut ovat yleensä peräsimettömiä ja deltasiipisiä. Koneen suihkumoottori on Snecma Atar 9K-50. Sen työntövoima on 49 kN. Moottori voi käyttää jälkipolttoa lisävoiman tuottamiseen.


title: Dassault Mirage F1

text: Siitä huolimatta, että tämän konetyypin muotoilu oli toisista saman tuoteperheen koneista suuresti poikkeavaa, se kykeni aivan täysin vastaaviin lentoarvollisiin suorituksiin. Tätä tyyppiä ei voi verrata profiililtaan lähimpänä olevaan Dassault Étendardiin suorityskykynsä puolesta. Lakikorkeus oli tällä tyypillä 20 000 metriä ja huippunopeus 2,2 Machia (2 338 km/h).


title: Dassault Mirage F1

text: Konetyypin kiinteä ja ampuma-aseistus, käsitti 2 kpl DEFA 553 -tyypin tykkejä, joiden kaliiperi 30 mm. Ne olivat koneen keulaan sijoitettuina. Ulkopuolisissa ripustimissa kyettiin kuljettamaan pudotettavaa aseistusta 4 000 kg verran.


title: Called to Rise

text: Called to Rise on yhdysvaltalaisen teknisen death metal -yhtyeen Oblivionin esikoisalbumi. Se julkaistiin omakustanteena 1. tammikuuta 2013, ja uudelleen sen julkaisi saman vuoden lokakuussa Unique Leader Records.


title: Called to Rise

text: Albumi sai erinomaisen vastaanoton.


title: Kymmenenmiehen talo

text: Kymmenenmiehen talo on Tampereella Hämeenkatu 27:ssä sijaitseva viisikerroksinen asuin- ja liiketalo joka on valmistunut 1907. Jugendtyylisen talon suunnitteli arkkitehti Birger Federley. Talo sai nimensä sen rakennuttaneen kiinteistöyhtiön 10 osakkaan mukaan.


title: Georg Asp

text: Georg August Asp (25. elokuuta 1834 Vaasa – 25. huhtikuuta 1901 Helsinki) oli suomalainen anatomian professori ja voimistelunopetuksen uranuurtaja.


title: Georg Asp

text: Aspin vanhemmat olivat sotatuomari, hovioikeudenneuvos Carl Henrik Asp ja Sofia Wilhelmina Hellgren. Hän valmistui filosofian kandidaatiksi 1860, lääketieteen lisensiaatiksi 1865 ja lääketieteen ja kirurgian tohtoriksi 1861. Aspin väitöskirjan aihe oli "Om missbildningar inom urogenitalapparaten vid klyfning af nedre bukväggen" (1865). Vuonna 1867 hän julkaisi tutkimuksen "Bidrag till kärn- och hjärtnervernas funktionslärä". Seuraavana vuonna Aspista tuli Helsingin yliopiston fysiologian dosentti ja 1869 anatomian, kun hän oli julkaissut maksan rakennetta koskevan tutkimuksen. Hän tutki myös sylkirauhasten mikroskooppista anatomiaa. Professorin arvo hänelle myönnettiin 1874 ja 1884 hänet nimitettiin yliopiston ensimmäiseksi anatomian professoriksi. Asp oli opettajana kiivas ruotsinmielinen, mikä aiheutti vaikeuksia suomenkielisille opiskelijoille. Hän toimi vaimonsa Mathilda Aspin (1840–1920) kanssa voimistelunopetuksen uranuurtajana Suomessa ja johti tämän kanssa Helsingissä sinne perustamaansa voimisteluopistoa 1868–1871. Siellä opetettiin myös naispuolisia voimistelunopettajiksi aikovia. Vuonna 1874 hän perusti vielä erillisen lääkintävoimistelulaitoksen.


title: Georg Asp

text: Aspin ja hänen puolisonsa (1865) Mathilda o.s. Wetterhofin poika oli kuvanveistäjä, taidemaalari ja monilahjakkuus Sigurd Wettenhovi-Aspa (1870–1946).


title: Marietta (Ohio)

text: Marietta on kaupunki Yhdysvalloissa, Ohion osavaltiossa. Se on Washingtonin piirikunnan keskus.


title: Marietta (Ohio)

text: Marietta on perustettu vuonna 1788. Se oli Luoteisterritorion ensimmäinen pysyvä asuinpaikka.


title: Marietta (Ohio)

text: Muskingumjoki yhtyy Ohiojokeen Mariettassa.


title: Marietta (Ohio)

text: Vuoden 2010 väestönlaskennassa Mariettan väkiluku oli 14 085.


title: Nicolas N’Koulou

text: Nicolas N’Koulou (s. 27. maaliskuuta 1990) on kamerunilainen jalkapalloilija, pelipaikaltaan puolustaja. Hän edustaa ranskalaista Olympique de Marseillea. Hän on edustanut myös vuosina 2008–2011 AS Monacoa. Hänen kasvattajaseuransa on kamerunilainen Kadji Sports Academy. N’Koulou on 183 cm pitkä. Hän on pelannut Kamerunin maajoukkueessa 37 maaottelua tekemättä yhtäkään maalia. Hän on kuulunut Kamerunin maajoukkueeseen vuoden 2008 kesäolympialaisissa, vuoden 2010 Afrikan-mestaruuskilpailuissa sekä vuosien 2010 ja 2014 maailmanmestaruuskilpailuissa.


title: Dayton Contemporary Dance Company

text: Dayton Contemporary Dance Company (DCDC) on Daytonissa Ohiossa toimiva modernia tanssia esittävä tanssiseurue. Ohiolainen Jeraldyne Blunden perusti sen 1968, ja se on yksi suurimmista Yhdysvaltain tanssiseurueista New Yorkista länteen ja Chicagosta itään.


title: Dayton Contemporary Dance Company

text: Daytonilainen Jeraldyne Blunden perusti DCDC:n vuonna 1968 tuodakseen afroamerikkalaisen modernin tanssin yleisölle. Seurue kasvoi nopeasti ja sai taiteellista mainetta. Blunden rahoitti seurueen toimintaa tanssiopetuksesta saamillaan tuloilla. Ensimmäisten 20 vuoden ajan seurue pysyi kasassa, vaikka sillä ei varsinaisesti ollut kunnollista liikemallia. Se joutui kuitenkin vaikeuksiin 1990-luvulla, kun monet sen tukijoista vetivät rahojaan pois. DCDC alkoi tehdä yhteistyötä konsulttiyrityksen kanssa ja pystyi sen tuella kääntämään taloutensa voitolliseksi. Vuonna 1997 tehdyn suunnitelman ansiosta seurue teki voittoa vuonna 1999.


title: Dayton Contemporary Dance Company

text: DCDC:n repertuaariin kuuluu monien maailmanlaajuisesti tunnetujen koreografien teoksia. Vuonna 1988 DCDC oli yksi neljästä tanssiseurueesta, jotka American Dance Festival valitsi osallistumaan projektiin, joka käsitteli afroamerikkalaista perinnettä amerikkalaisessa modernissa tanssissa. Tämän jälkeen seurue on vieraillut jokaisessa Yhdysvaltain osavaltiossa ja tehnyt vierailuja muun muassa Venäjälle, Saksaa, Ranskaan, Puolaan, Etelä-Koreaan, Bermudalle, Kanadaan ja Chileen.


title: Tanskansalmen taistelu

text: Tanskansalmen taistelu oli toisessa maailmansodassa Saksan ja Yhdistyneen kuningaskunnan Tanskansalmessa käymä meritaistelu, jossa kohtasivat Saksan taistelulaiva "Bismarck" ja "Prinz Eugen" sekä Britannian "HMS Hood" ja "HMS Prince of Wales". Taistelussa "Bismarck" upotti "HMS Hoodin" ja vaurioitti "Prince of Walesia". "HMS Hoodin" miehistöstä selvisi taistelussa vain kolme ja 1 428 muu miehistön jäsentä menehtyi. "Prinz Eugen" selvisi taistelusta vaurioitta. "Bismarck" joutui taistelun seurauksena keskeyttämään alkuperäisen tehtävänsä, kun sen polttoainetankit olivat vaurioituneet, ja lopulta se upposi kolme päivää myöhemmin, kun brittilaivasto oli saanut sen kiinni.


title: Tanskansalmen taistelu

text: County-luokan raskas risteilijä "HMS Suffolk"in (komentaja Robert Ellis) tutka sai havainnon "Bismarckista" 23. toukokuuta. Sen jälkeen risteilijät "Suffolk" ja "Norfolk" seurasivat "Bismarckia" tutkan avulla.


title: Tanskansalmen taistelu

text: Britit lähettivät laivastonsa ylpeyden, taisteluristeilijä "HMS Hoodin" (vara-amiraali Lance Holland/kommodori Ralph Kerr) ja keskeneräisen taistelulaivan "HMS Prince of Wales" (kommodori John C Leach) pysäyttämään "Bismarckin" etenemisen. Alukset kohtasivat toisensa 24. toukokuuta Tanskansalmessa Grönlannin ja Islannin välisellä merialueella.


title: Tanskansalmen taistelu

text: "HMS Hood" aloitti taistelun ampumalla kohti "Prinz Eugenia", jota mahdollisesti erehtyi luulemaan "Bismarckiksi", ja "Bismarck" vastasi tuleen. Alusten välillä käytiin vain kolmen minuutin mittainen taistelu, jonka voittajaksi "Bismarck" selvisi. Sen ampuma kranaatti osui suoraan läpi "Hoodin" ohuen kannen ajopanosvarastoon ja räjähdyksen voimasta katkennut laiva upposi parissa minuutissa.


title: Tanskansalmen taistelu

text: "Hoodin" 1 418 hengen miehistöstä vain kolme jäi henkiin ja pelastettiin myöhemmin vedestä. Upotettuaan "Hoodin" molemmat saksalaisalukset suuntasivat tulen kohti "Prince of Walesia", joka onnistui pahoin vaurioituneena irtautumaan taistelusta ja liittymään "Suffolkin" ja "Norfolkin" seuraan. Tappion jälkeen "Bismarckin" tuhoamisesta tuli briteille pakkomielle.


title: Tanskansalmen taistelu

text: "Bismarckiin" osui muutama tykin ammus, joista yksi muodostui tärkeäksi. Se osui keulan öljytankkeihin, päästi merivettä öljyn sekaan ja öljyä mereen sekä tuhosi venttiilit, joiden kautta öljyä olisi voitu käyttää. "Bismarck" alkoi jättää öljyvanaa ja ennen kaikkea öljy oli nyt niin vähissä, että laivan oli pakko suunnata Ranskaan korjattavaksi.


title: Yngve Pacius

text: Yngve Pacius (14. kesäkuuta 1886, Raahe – 22. elokuuta 1961, Helsinki) oli suomalainen liikemies ja kilpapurjehtia. Hän purjehti 1920-luvulla menestyksekkäästi 30m2 saaristoristeilijällä Svanevit sekä Suomen että Ruotsin vesillä. Vuonna 1928 hän voitti Sandhamnin regatan 8mR Sphinxin ruorissa. Vuoden 1936 kesäolympialaisissa han purjehti Kielissä seitsemänneksi Curt Matssonin Kutosella Lyn. Vuonna 1939 hän ohjasi Antti Wihurin Wire-Kutosta Kultapokaali-purjehduksissa Helsingissä ja tuli toiseksi. Pacius toimi monta vuotta purjehdustoimittajana Helsingin sanomalehdissä. Hän kirjoitti kirjan Purjehdusmuistelmia vuonna 1945 (Ruots. Segling och seglare).


title: Ahmad Zein

text: Ahmad Zein (; s. 1968 Hodeida) on jemeniläinen kirjailija. Hän aloitti kirjallisen uransa vuonna 1997. Hänen tuotantoonsa kuuluu kaksi novellikokoelmaa ja kaksi romaania. Hän muutti Saudi-Arabiaan, jossa hän on toiminut Al-Hayat-lehden kulttuuritoimittajana Riadin toimistossa.


title: Sandusky

text:
Sandusky on 215 kilometriä pitkä joki Yhdysvalloissa Ohion osavaltiossa.
Se alkaa kahden puron yhtymäkohdasta Crawfordin piirikunnassa, virtaa ensin 70 kim itää seuraillen reunamoreenia, ja kääntyy sitten pohjoiseen kohti Eriejärveä. Se virtaa Tiffinin ja Fremontin kaupunkien läpi ennen laskemistaan Sandusky Bayhin.
Sandusky on suosittu kalastusjoki. Valkosilmäkuha nousee siihen keväällä ja sen jälkeen seuraavat "Morone" -suvun kalat ja pikkubassit..


title: Sandusky

text: Vuonna 2013 joesta löydettiin luontaisesti lisääntyvä ruohokarppikanta. Tämän haitallisen vieraslajin pelätään uhkaavan joen luonnollista kalakantaa.


title: Ohio Sire Stakes

text: Ohio Sire Stakes on peitsarien ja ravurien suurkilpailu, joka järjestetään vuosittain Yhdysvaltain Ohion osavaltiossa. Kilpailu on avoin ainoastaan Ohiossa kasvatetuille hevosille. Se on järjestetty vuosittain vuodesta 1976 lähtien. Se jakaa noin miljoona dollaria voittorahoja. Ohio Sire Stakes on Ohio Breeders Championshipin ja State Fair Staken ohella yksi kolmesta "Ohio Triple Crownin" kilpailusta.


title: Ohio Sire Stakes

text: Ohio Sire Stakesin järjestää vuonna 1975 perustettu Ohio Standardbred Development Fund -rahasto, joka tukee ravi- ja peitsausurheilua, amerikanravurien kasvatusta ja hevostutkimusta Ohiossa. Rahaston käyttämistä varoista valtaosa käytetään Ohio Sire Stakesin järjestämiseen.


title: Ohio Sire Stakes

text: Kilpailussa on yhteensä kahdeksan sarjaa molempien sukupuolten ravureille ja peitsareille kahdessa ikäluokassa. Kussakin sarjassa juostaan neljä osakilpailua ja loppukilpailu. Palkintoja jaetaan jokaisessa osakilpailussa vähintään 15 000 dollaria ja jokaisessa loppukilpailussa vähintään 75 000 dollaria.


title: Ohio Sire Stakes

text:
Parhaat Ohio Sires Sakesissa juostut ajat ovat ravureista Golly Too 1:54,3 ja peitsareista Beeyouuuuuu 1:51,1.
Ajat on laskettu mailia (1609 m) kohden.


title: Ohio Sire Stakes

text: Kaksi hevosta on voittanut Ohio Sire Stakesin neljänä vuonna: ravuri Golly Too (1993-1996) ja peitsari Majestic Osborne (1991-1994). Kolmena vuonna ovat voittaneet ravurit Overcomer (1986-1988) ja Tady Strikes Again (2004-2006) sekä peitsarit Crisp Sahbra (1995-1997), Indian Fever (1997-1999) ja K F Pro Sam (1999-2001). Kaksinkertaisia voittajia on yhteensä kaksikymmentä seitsemän, joista kaksitoista ravuria ja viisitoista peitsaria.


title: Ohio Sire Stakes

text: Ohio Performance Award -palkinto myönnetään hevoselle, joka voittaa sarjassaan kaikki osakilpailut ja loppukilpailun. Se on myönnetty yhteensä 24 hevoselle, joista 11 ravuria ja 13 peitsaria. Peitsari Best of Ball sai sen perättäisinä vuosina 2008 ja 2009.


title: Ohio Sire Stakes

text: Vuosittain jaetaan myös Kaltenbach Memorial Awards -muistopalkinto niille valmentajille ja ohjastajille, joiden hevoset ovat voittaneet yhteensä eniten kyseisen vuoden kilpailussa. Palkintoa on myönnetty vuodesta 1988 alkaen Ohio Sire Stakesin perustaja Jerry Kaltenbachin muistoksi.


title: Yusuf Abu Rayya

text: Yusuf Abu Rayya (1955–2009) oli egyptiläinen kirjailija. Hänen tuotantoonsa kuuluu kuusi novellikokoelmaa, viisi romaania ja seitsemän lastenkirjaa. Hän kuului Kansainvälisen Penin Egyptin-haaran johtokuntaan. Vuonna 2005 hän sai Naguib Mahfouz -mitalin. Rayya opiskeli journalismia Kairon yliopistossa ja valmistui vuonna 1977. Hän toimi lyhyesti journalistina ennen luovaan kirjoittamiseen siirtymistään. Hänen ensimmäinen novellikokoelmansa julkaistiin vuonna 1985 ja ensimmäinen romaaninsa 1989. Hän kuoli maksasyöpää sairastettuaan.


title: Suomen Pankin talo (Tampere)

text: Suomen Pankin talo on Tampereella Hämeenkadun ja Hatanpään valtatien kulmauksessa sijaitseva 7-kerroksinen liike- ja toimistotalo, joka valmistui vuonna 1943. Talon on suunnitellut arkkitehti Harry W. Schreck.


title: Suomen Pankin talo (Tampere)

text: Suomen Pankin talon rakennustyöt alkoivat syyskuussa 1940, mutta jatkosodan alkamisen vuoksi työt viivästyivät niin, että talo valmistui vasta talvella 1943. Talon paikalla oli aiemmin sijainnut apteekkari Amil Schéelen 1890-luvun alussa rakennuttama puutalo.


title: Suomen Pankin talo (Tampere)

text: Taloon sijoittui Suomen Pankin Tampereen-konttorin lisäksi Yleisradion Tampereen studio, Aero Oy:n matkatoimisto sekä talon kattokerrokseen Alkon Kansanravintolat Oy:n "Hämeensilta"-ravintola. Talossa oli sen valmistuessa ajankohtaan nähden hyvin nykyaikainen ilmastointijärjestelmä.


title: Suomen Pankin talo (Tampere)

text: Suomen Pankin talon julkisivut on verhoiltu vaaleanpunertavilla Kurun graniittilaatoilla, katutason seinät Vehmaan punaisella graniitilla ja pankkisalin sisäänkäynnin ympäristö Jyväskylän mustalla graniitilla. Julkisivussa on Gunnar Finnen tekemä kylväjää ja sadonkorjaajaa esittävä korkokuva. Ylintä kattokerrosta laajennettiin vuonna 1965, jolloin sinne tehtiin muun muassa näköalaikkunat.


title: Suomen Pankin talo (Tampere)

text: Suomen Pankki myi talon vuonna 2012 yksityiselle kiinteistösijoittajalle ja pankin Tampereen-konttorin toiminta päättyi saman vuoden lopulla.


title: Suomen Pankin talo (Tampere)

text: Suomen Pankin talon rakennustyömaa on yhtenä tapahtumapaikkana Hannu Salaman romaanin "Siinä näkijä missä tekijä" jatkosodan aikaan sijoittuvissa kuvauksissa. Hannu Salaman isä, sähköasentaja Sulo ”Santtu” Salama, oli ollut vuonna 1942 mukana rakennustöissä, ja Tampereen sosialidemokraattisen nuorisoseuran vastarintaryhmässä mukana ollut Sakari Selin (romaanin "Reino Tammelund") kuului hänen työporukkaansa.


title: Unity (pelimoottori)

text: Unity on Unity Technologiesin kehittämä monialustainen pelimoottori, jolla voidaan kehittää kaksi- ja kolmiulotteisia selain-, konsoli- ja PC-pelejä. Unity käyttää Nvidian PhysX fysiikkamoottoria. Unitya voi käyttää usealla alustalla. Pelimoottorista on saatavilla ilmaisen Unityn lisäksi maksullinen Unity Pro.


title: Unity (pelimoottori)

text: Kehitysalustaan voi ladata Asset Storesta ilmaisia ja maksullisia lisäosia, malleja, tekstuureja, skriptejä, animaatioita ja ääniä.


title: Unity (pelimoottori)

text: Unity Technologies on ilmoittanut siirtyvänsä käyttämään julkaisuajankohdan mukaista versiointia Unity 5.6 -version jälkeen, jonka jälkeen julkaistava versio on Unity 2017.


title: Unity (pelimoottori)

text: Unityssa pelien ohjelmointiin voi käyttää kolmea eri ohjelmointikieltä: JavaScript (UnityScript), Boo, ja C#. UnityScript muistuttaa paljon JavaScriptiä, ja sitä kutsutaan usein JavaScriptiksi, vaikka ne ovatkin kaksi eri kieltä. Boo muistuttaa syntaksiltaan Pythonia. C# muistuttaa todella paljon javaa, ja tietysti C-kieliä, ja on käytetyin ohjelmointikieli Unityssa. C# pärjää UnityScriptiä paremmin stressitesteissä, ja täten sanotaan sillä olevan parempi suorituskyky.


title: Unity (pelimoottori)

text:
UnityScript ja Boo ohjelmointikielien tuki on kuitenkin päättymässä. Tuen on tarkoitus poistua asteittain ja jatkossa ainoana ohjelmointikielenä on C#.
Unity 5 tukee seuravia alustoja: Windows, OS X, Linux/SteamOS, Unity Webplayer, Android, iOS, Blackberry 10, Windows Phone 8, Tizen, Windows Store apps, WebGL, PlayStation 3, PlayStation 4, PlayStation Vita, Wii U, Xbox One, Xbox 360, Android TV, Samsung Smart TV, Oculus Rift, HTC Vive, PlayStation VR ja Gear VR.


title: Unity (pelimoottori)

text: Unity 5 on uusin versio Unitysta, joka julkaistiin 3. maaliskuuta 2015. Unity 5 sisältää paljon parannuksia ja uusia ominaisuuksia, kuten fysiikkaperusteisen renderöinnin, uudistetun PhysX-fysiikkamoottorin ja sisäisen audiomikserin.


title: Unity (pelimoottori)

text: Unity 5 -versiosta on saatavana Debian-johdannaisille jakeluille kehitysversio.


title: Unity (pelimoottori)

text: Pelimoottoria käyttää noin 1,3 miljoonaa kehittäjää (vuonna 2012).


title: Mike Havenaar

text: Mike Havenaar (, s. 20. toukokuuta 1987 Hiroshima) on japanilainen jalkapalloilija, pelipaikaltaan hyökkääjä. Hän edustaa Alankomaiden pääsarjassa Eredivisiessä pelaavaa ADO Den Haagia.


title: Mike Havenaar

text: Havenaar aloitti ammattilaisuransa Japanin pääsarjan Yokohama F. Marinosissa kaudella 2006. Hän pelasi seurassa yhdeksän sarjaottelua ensimmäisellä kaudellaan ja 15 seuraavalla kaudella. Kaudeksi 2008 Havenaar lainattiin toisella sarjatasolla pelaavaan Avispa Fukuokaan. Kaudeksi 2009 hän palasi jälleen Yokohama F. Marinosiin, jossa hän kuitenkin pelasi vain kaksi ottelua alkukaudesta ennen uutta lainasiirtoa sarjatasoa alemmas, tällä kertaa Sagan Tosuun. Havenaar teki Sagan Tosulle kauden aikana 15 maalia, ja siirtyi kauden jälkeen samassa sarjassa pelaavaan Ventforet Kōfuun. Siellä hän voitti 20 maalillaan sarjan maalikuninkuuden ja oli näin merkittävässä osassa seuran noustessa pääsarjaan. Kaudella 2011 Ventforet Kōfu putosi saman tien takaisin toiselle sarjatasolle, mutta Havenaar pelasi erinomaisen kauden tehden 17 maalia, joilla hän oli J. Leaguen toiseksi paras maalintekijä.


title: Mike Havenaar

text: Tammikuussa 2012 Havenaar siirtyi ensimmäistä kertaa Japanin ulkopuolelle, kun Alankomaiden pääsarjan Vitesse hankki hänet ilmaisella siirrolla. Havenaar pelasi kevätkauden aikana 17 ottelua, joista neljässä hän oli avauskokoonpanossa. Maaleja hän teki otteluissa viisi. Ensimmäisellä kokonaisella kaudellaan Vitessessä Havenaar pelasi 32 ottelua, joista 18 avauskokoonpanossa, ja joissa hän teki 11 maalia. Kaudella 2013–2014 Havenaar nousi seuran vakioavauskokoonpanoon aloittaen pelaamistaan 34 ottelusta 30 ja viimeisteli kymmenen maalia.


title: Mike Havenaar

text: Kesällä 2014 Havenaar siirtyi ilmaisella siirrolla Espanjan pääsarjan Córdobaan. Hän teki ensiesiintymisensä maan pääsarjassa kauden 2014–2015 avauskierroksella 25. elokuuta oltuaan avauskokoonpanossa, kun Córdoba hävisi vieraissa Real Madridille 0–2. Yhteensä Havenaar pelasi syyskauden aikana viisi ottelua, joista neljässä hän oli avauskokoonpanossa. Maaleja hän ei otteluissa tehnyt. Havenaarin sopimus purettiin joulukuussa 2014.


title: Mike Havenaar

text: Maaliskuussa 2015 Havenaar siirtyi Suomen pääsarjassa Veikkausliigassa pelaavaan HJK:hon elokuuhun asti ulottuvalla sopimuksella. Hän teki HJK:ssa pelaamissaan 20 liigaottelussa neljä maalia. Elokuussa Havenaar palasi Alankomaiden pääsarjaan siirtyen ADO Den Haagiin. Hän onnistui maalinteossa heti ensimmäisessä seurassa pelaamassaan sarjaottelussa 15. elokuuta, kun joukkue voitti Twenten vieraissa 4–1.


title: Mike Havenaar

text: Japanin maajoukkueessa Havenaar teki ensiesiintymisensä vuonna 2011. Hän oli mukana Maanosaliittojen cupissa 2013, jossa hän tuli vaihdosta kentälle 20. kesäkuuta Italiaa vastaan pelatussa ottelussa, jonka Japani hävisi 3–4. Yhteensä Havenaar on pelannut 17 A-maaottelua, joissa hän on tehnyt neljä maalia (tilanne 11. elokuuta 2015).


title: Mike Havenaar

text: Havenaarin vanhemmat ovat kotoisin Alankomaista, josta he muuttivat Japaniin vuonna 1986, kun Havenaarin jalkapalloilija-isä Dido Havenaar siirtyi maahan pelaamaan. Havenaarin äiti on voittanut Alankomaiden-mestaruuden seitsenottelussa. Myös Havenaarin veli Nikki Havenaar (s. 1995) on ammattilaisjalkapalloilija.


title: Tšekkiläinen kultajuovainen kana

text: Tšekkiläinen kultajuovainen kana on kanarotu, joka on peräisin Tšekistä.


title: Tšekkiläinen kultajuovainen kana

text: Ensimmäinen maininta niistä on vuodelta 1205, jolloin Tanskan Valdemar II Sejr sai avioituessaan Tšekin prinsessa Margaret Böömilaisen kanssa häälahjaksi parven tšekkiläisiä kanoja.


title: Tšekkiläinen kultajuovainen kana

text: Tšekkiläinen kultajuovainen kana on siro mutta ryhdikäs ja voimakas kanarotu. Kanasta on useita eri värejä kuten kultajuovainen, peltopyyn kaltainen, kultainen, hopeinen, hopeajuovainen, musta ja mustavalkoinen. Kukko painaa n. 2,3-2,8 kg ja kana painaa n. 2-2,5 kg. Kana munii noin 150-190 munaa vuodessa.


title: Fremont (Ohio)

text: Fremont (aiemmin Lower Sandusky) on kaupunki Yhdysvalloissa, Ohion osavaltiossa. Se on Sanduskyn piirikunnan suurin kaupunki ja hallinnollinen keskus.


title: Fremont (Ohio)

text: Vuoden 2010 väestönlaskennassa Fremontin väkiluku oli 16 734.


title: Fremont (Ohio)

text: Yhdysvaltain presidentti Rutherford B. Hayes vietti lapsuutensa Fremontissa, minkä vuoksi kaupungissa sijaitsee Hayesin presidentin kirjasto.


title: Johanna Kurkelan diskografia

text: Tämä on Johanna Kurkelan diskografia. Listasijoitukset albumeissa viittaavat Suomen viralliseen albumilistaan. Singlesijoitukset Suomen viralliseen single- ja latauslistaan.


title: Milk and Honey (John Lennonin albumi)

text: Milk and Honey on John Lennonin vuonna 1984 julkaistu studioalbumi, yhdessä hänen vaimonsa Yoko Onon kanssa. Albumi oli Lennonin soolouran kahdeksas ja viimeinen studioalbumi, ja se julkaistiin postuumisti neljä vuotta Lennonin kuoleman jälkeen. Albumin kappaleista puolet ovat Lennonin ja puolet Onon tekemiä.


title: Milk and Honey (John Lennonin albumi)

text: Alun perin The Beatlesin jäsenenä, kitaristina ja toisena pääasiallisena lauluntekijänä sekä laulajana tunnetuksi tullut John Lennon päätti vetäytyä musiikin parista vuonna 1975, kun hänen vaimonsa Yoko Ono synnytti pariskunnan ensimmäisen yhteisen lapsen Seanin. Vaikka Lennon oli sivussa julkisuudesta eikä julkaissut albumeja, ei hän kuitenkaan lopettanut uusien kappaleiden säveltämistä. Lennonilta valmistui useita kappaleita, joita hänellä oli valmiina odottamassa viimeistelyä. Vuonna 1980, kun Sean täytti viisi vuotta, Lennon päätti palata musiikin pariin ja julkisuuteen. Hän päätti julkaista uuden studioalbumin vaimonsa Yokon kanssa. Albumi äänitettiin elokuusta syyskuuhun 1980 ja sen sessioissa Lennon nauhoitti myös useita sävellyksiään, jotka jäivät lopullisen albumin ulkopuolelle. Albumin nimeksi tuli "Double Fantasy" ja se julkaistiin marraskuussa 1980. Albumi sisälsi puoliksi Lennonin ja puoliksi Onon sävellyksiä, mutta kaikki albumilta julkaistutu singlet olivat Lennonin tekemiä. "Milk and Honeyn" pääasiallinen runko syntyi siis jo aiemman albumin sessioissa, mutta myös "Double Fantasyn" julkaisun jälkeen Lennon ja Ono jatkoivat levyttämistä ja uusia kappaleita syntyi. Näissä "Double Fantasyn" jälkeisissä levytys-sessioissa äänitettiin loput Lennonin albumille tekemät kappaleet. Lennon soitti albumilla kitaraa, kosketinsoittimia ja lauloi säveltämänsä kappaleet, myös Ono lauloi omat sävellyksensä. Lisäksi albumilla soitti useita sessiomuusikoita.


title: Milk and Honey (John Lennonin albumi)

text: Myös albumin kansi on peräisin "Double Fantasyn" sessioista. Albumin kansikuva on lähes identtinen edellis-albumin kanssa, sillä molemmissa Lennon ja Ono suutelevat. "Double Fantasyn" kansi oli mustavalkoinen, mutta "Milk and Honeyssa" se on värillinen. Etukannessa näkyät vain Lennonin ja Onon kasvot, mutta takakannen kuvassa näkyvät myös heidän vartalonsa ja taustalla New Yorkin kaupunki.


title: Milk and Honey (John Lennonin albumi)

text: 8. joulukuuta 1980 Lennon ja Ono lähtivät aikaisin aamulla jälleen ensin haastatteluun ja sitten levytys-studiolle. Kun he kävelivät ulos kotitalonsa Dakota Housen porttikongista, siellä odotti useita kymmeniä faneja, mukaan lukien Mark David Chapman. Ono sai kävellä jo pariskunnan limusiiniin, mutta Lennon jäi jakamaan nimikirjoituksia faneilleen ja ihailijoilleen. Chapman pyysi nimikirjoituksen "Double Fantasyn" kanteen ja Lennon signeerasi sen. Hän kysyi Chapmanilta vaistottuaan tässä jotain erikoista, "onko tässä varmasti kaikki mitä haluat", mihin Chapman vastasi "kyllä". Lennon astui myös limusiiniin jaettuaan kaikille faneilleen nimikirjoitukset. Musta limusiini palasi Dakota Houselle illalla noin kello 22.50, jolloin Chapman oli odottamassa Lennonia. Ono astui ensin ulos ja käveli edellä, Lennonin tullessa perässä. Johnilla oli käsissään juuri samaisena iltana nauhoitetut kasetit kappaleesta "Walking on Thin Ice". Kun Lennon käveli Chapmanin ohi, hän katsoi tappajaansa silmiin ja jatkoi matkaa kohti kotiaan. Tuolloin Chapman pudottautui taisteluasentoon ja huusi "Mr. Lennon", jonka jälkeen hän avasi käsiaseellaan tulen kohti Lennonia. Chapman ampui viisi laukausta, joista neljä osui. Lennon hoiperteli aulaan, jossa vahtimestari yritti auttaa häntä, portinvartijan käymällä samaan aikaan Chapmanin kimppuun. Poliisi saapui pian ja ensimmäinen partio vei Lennonin sairaalaan, toinen partio vangitsi Chapmanin. Lennon kuoli Franklin Roosevelt-sairaalassa, aamuyöllä, menetettyään 80 prosenttia verestään. 200 000 ihmistä osallistui hänen kunniakseen järjestettyyn hiljaiseen hetkeen, hänen laulujaan laulettiin ympäri maailman ja niitä soitettaan vielä tavanomaistakin enemmän radioissa ja myös Lennonin albumien, kuten myös The Beatlesin, levy-myynti kasvoi äkillisesti pilviin. Lennonin kuoltua, koko "Milk and Honey" -projekti jätettiin väliakaisesti syrjään.


title: Milk and Honey (John Lennonin albumi)

text: Lennonin leski Yoko Ono vetäytyi syrjään julkisuudesta Lennonin kuoltua, mutta vuonna 1983 hän palasi studioon "Milk and Honeyn" tiimoilta. Onon albumille tekemät kappaleet äänitettiin tuolloin, ja useat studio- ja sessiomuusikot mahdollisesti viimeistelivät myös joitain Lennonin kappaleisiin kuuluneita soitto-osuuksia. "Milk and Honey" julkaistiin 27. tammikuuta 1984 ja se sai hyvän vastaanoton, joskaan ei edeltäjänsä "Double Fantasyn" veroista. Albumin ykkös-singlenä julkaistiin Lennonin sävellys "Nobody Told Me", josta tuli suuri hitti ympäri maailmaa ja se vauhditti albumin myyntiä. "Nobody Told Me" oli TOP 10-hitti ympäri maailman, ja sitä seurasivat singleinä niin ikään Lennonin säveltämä "Borrowed Time" sekä kolmas Lennonin teos "I'm Stepping Out", mikä oli Lennonin soolouran viimeinen uutena julkaistu single. Albumin suurimmaksi klassikoksi on "Nobody Told Men" ohella noussut Lennonin Onolle säveltämä "Grow Old With Me".


title: Milk and Honey (John Lennonin albumi)

text: Albumia ei pidetty yhtä hyvänä kuin Lennonin aiempaa albumia, "Double Fantasya" eikä se myöskään myynyt yhtä paljon, vaikka menestyikin hyvin. Monia John Lennonin albumille säveltämiä kappaleita kehuttiin suuresti. Musiikkijulkaisut Allmusic ja Rolling Stone antoivat molemmat albumille kokonaisarvosanan kolme tähteä viidestä. Kriitikko Robert Christgau kuitenkin antoi albumille avosanan A (vastaa numeroasteikossa kymmentä). "Milk and Honey" menestyi kaupallisesti hyvin, ja myi kultaa ainakin Kanadassa, Iso-Britanniassa ja Yhdysvalloissa.Kun "Milk and Honey" julkaistiin uudelleen julkaisuna vuonna 2001, sillä esiintyivät kaikki alkuperäisjulkaisun kappaleet, yhden aiemmin julkaisemattoman kappaleen, kaksi kotona äänitettyä demoversiota ja Lennonin viimeiseksi jäänyt haastattelu hänen kuolinpäivältään 8. joulukuuta 1980. Uudelleenjulkaisulla julkaistiin nämä raidat:


title: Alkulukufunktio

text: Alkulukufunktio on matematiikan funktio, jolla lasketaan reaalilukua "x" pienempien tai yhtäsuurten alkulukujen lukumäärää. Funktion merkintä on formula_1


title: Alkulukufunktio

text: 1700-luvulla löysivät Gauss ja Legendre että


title: Alkulukufunktio

text: on hyvä approksimaatio alkulukufunktiolle; tarkemmin,


title: Alkulukufunktio

text: Tämä lauseke tunnetaan alkulukulauseena; se todistettiin 1800-luvun lopulla oikeaksi.


title: Alkulukufunktio

text:
John Littlewood todisti 1914 että on olemassa mielivaltaisen suuria lukuja "x", joille
ja mielivaltaisen suuria lukuja "x", joille
Tästä seuraa että erotuksen π("x") − Li("x") merkki vaihtuu äärettömän usein.


title: Alkulukufunktio

text: Riemannin hypoteesi on ekvivalentti seuraavaan kaavaan:


title: Dassault Mirage IV

text: Dassault Mirage IV on Ranskassa suunniteltu ja valmistettu yli äänen nopeudella lentävä eli hypersooninen sotilaslentokone. Sen valmistaja on Dassault Aviation. Koneen ensilento tapahtui 17. toukokuuta 1959 ja esittely julkisesti 1. lokakuuta 1964. Mirage IV -pommituskoneita valmistettiin vuosien 1963—1968 välillä kaikkiaan 66 koneyksilöä, joista 4 kpl oli prototyyppejä. Konetyyppi ei ole enää sotilaskäytössä, se on korvattu muun muassa Mirage 2000N -tyypillä.


title: Dassault Mirage IV

text: Tuoteperheen muista jäsenistä poiketen, oli tämä konetyyppi tarkoitettu strategiseen pommitukseen. Se pystyi käytämään muiden muassa AN-11 ja AN-22 -tyyppisiä taktisia ydinpommeja, joiden lataus saattoi olla 70 kT. Mirage IV pystyi kuitenkin kuljettamaan vain yhden ydinräjähteen kerrallaan. Aseet olivat Ranskan kolmikantaiseen, ydinaseisiin pohjautuvaan, "Force de Frappe"-sotilasstrategiaan perustuvia. Osaa tämän tyypin koneista käytettiin lentotiedustelutoiminnassa, jossa nämä palvelivat pidempään kuin pommikonetyyppi. Tiedustelukoneet palvelivat vuoteen 2005, pommikoneet vuoteen 1996.


title: Dassault Mirage IV

text:
Mirage IV kykeni 2.2 Machin nopeuteen (2 340 km/h) sekä saavuttamaan 20 000 metrin käytännöllisen lakikorkeuden.
Koneen 2x "Snecma Atar 9K-50" suihkuturbiinit olivat 64,7 kN tehoiset, sekä jälkipoltolla varustetut. Niiden turvin kone pystyi pitämään jatkuvasti yllä 2.0 Machin matkanopeutta.


title: Dassault Mirage IV

text: Dassault Mirage IV suunniteltiin ääntä nopeammaksi ja kykeneväksi iskemään ydinaseilla, kun Ranska kehitti omaa ydinaseohjelmaansa. Ensimmäinen prototyyppi näytti paljon Dassault Mirage III:lta, mutta se pystyi ottamaan lähes kolme kertaa enemmän polttoainetta ja se oli lähes kaksi kertaa isompi ja kaksi kertaa painavampi.


title: Dassault Mirage IV

text: Kone lensi ensimmäisen kerran vuonna 1959 Pariisissa ilmailunäytöksessä. Sarjatuotantoon se pääsi kuitenkin vasta 1963. Silloin koneesta rakennettiin 62 kappaleen sarja, 4:n prototyyppikoneen jälkeen. Nämä otettiin käyttöön 1962–1968.


title: Dassault Mirage IV

text: Vuonna 1996 Mirage IV korvattiin Mirage 2000:lla ja jäljelle jääneet koneet siirrettiin tiedustelutehtäviin. Mirage IV on ollut käytössä vain Ranskan ilmavoimilla.


title: Sinan Antoon

text: Sinan Antoon (s. 1967 Bagdad) on irakilainen kirjailija, runoilija, kielenkääntäjä sekä elokuvaohjaaja ja -tuottaja. Hän muutti Persianlahden sodan jälkeen Yhdysvaltoihin, jossa hän sai arabialaisessa kirjallisuudessa filosofian tohtorin arvon Harvardin yliopistosta. Hänen runojaan ja artikkeleitaan on julkaistu arabiaksi ja englanniksi lukuisissa lehdissä. Hän on kirjoittanut kaksi arabiankielistä runokokoelmaa ja on lisäksi romaanikirjailija. Hänen teoksiaan on käännetty englanniksi, italiaksi, saksaksi, portugaliksi ja norjaksi.


title: Sinan Antoon

text: Antoon on kääntänyt muun muassa Mahmud Darwishin teoksia ja saanut tästä Penin käännöspalkintoehdokkuuden (2004). Vuonna 2003 Antoon palasi Irakiin tuottamaan ja ohjaamaan dokumenttia irakilaisten elämästä Saddam Husseinin ajan jälkeen. Antoon on opettanut arabialaista kirjallisuutta New Yorkin yliopistossa vuodesta 2005.


title: Northfield Park

text: Northfield Park on hevoskilpa-ajorata Northfieldissä Yhdysvaltain Ohion osavaltiossa lähellä Clevelandin kaupunkia.


title: Northfield Park

text: Northfieldin 806 metrin pituisella radalla kilpaillaan ympäri vuoden neljä kertaa viikossa (marras-joulukuussa viisi). Sen lisäksi radalla järjestetään vedonlyöntiä suoralähetyksistä vuoden jokaisena päivänä paitsi joulupäivänä. Radan päätapahtuma on Battle of Lake Erie, jota seuraa vuosittain liki 10 000 katsojaa. Battle of Lake Erie on suurin Pohjois-Amerikan peitsareiden avoin kilpailu.


title: Northfield Park

text: Northfield Parkilla on Ohion ainoa etävetokeskus Cedar Downs Sanduskyssa. Se kuului aiemmin toledolaiselle Raceway Parkille.


title: Northfield Park

text: Northfield Parkin paikalla sijaitsi vuonna 1934 valmistunut Sportsman Park, josta aiottiin alun perin koirakilpailurataa englanninvinttikoirille. Suunnitelma koiraradasta ei toteutunut, ja Sportsman Park myytiin. Siitä tehtiin pienoisautojen kilparata ja sillä ajettiin kaksikymmentä vuotta kunnes kiinnostus lajiin hupeni. Vuonna 1956 Sportsfield purettiin uuden hevosradan tieltä.


title: Northfield Park

text: Northfield Parkin rakennutti ja omisti läheisen Grandview Racewayn omistaja sekä eräs Ohion tärkeimmistä amerikanravurien kasvattajista Walter J. Michael laajentamaan kilpailukautta. Uusi rata avattiin 23. elokuuta 1957. Se oli Painesville Racewayn ja Grandview Racewayn jälkeen kolmas kilpa-ajorata koillisessa Ohiossa. Sittemmin muut kaksi rataa on suljettu. Vuonna 1972 clevelandilainen Carl Milstein osti radasta osuuden.


title: Northfield Park

text: Carl Milsteinin kuoltua vuonna 1999 radan hallinta siirtyi hänen pojalleen Brock Milsteinille. Nuoremman Milsteinin ja radan toiminnanjohtaja Tom Aldrichin tavoitteena Northfield Parkin suhteen on painottaa sen kilpailutoimintaa mutta tarjota myös suoralähetysveikkaajille mahdollisimman miellyttävät tilat.


title: Northfield Park

text: Norhfield Parkissa juostiin kilpaa 220 päivänä vuodessa vuoteen 2005 asti, jolloin Ohio State Racing Commission määräsi sen vähentämään kilpailupäiviä 204:n. Sittemmin kilpailupäiviä on lisätty hieman.


title: Northfield Park

text: Vastauksena kiristyvään kilpailuun vedonlyöjistä Northfield Park on uudistanut tilojaan yli 13 miljoonalla dollarilla vuoden 1996 jälkeen. Vuonna 2008 radalle avattiin uudet ravintola Trackside Loung ja baari Sportsbar terasseineen.


title: Ohion senaatti

text: Ohion senaatti on Ohion osavaltion parlamentin ylähuone. Se perustettiin 1802, kun Ohiosta tehtiin Yhdysvaltain osavaltio. Ensimmäinen senaatti kokoontui Chillicothe, ja sen puhemies oli vapaussodan veteraani Nathaniel Massie. Ensimmäisessä senaatissa oli 14 senaattoria. Ohion toinen perustuslaki kirjattiin 1851. Sen myötä perustettiin Ohion varakuvernöörin virka, jonka haltija valvoisi senaattia. Ohion ensimmäinen varakuvernööri oli William Medill. Nykyisen muotonsa senaatti sai 1967, jolloin senaatista tehtiin 33-jäseninen. Senaatin johtaja nimitettiin puheenjohtajaksi.


title: Ohion senaatti

text: Ohion senaatin jäsenet valitaan 33 vaalipiiristä. Piirit ovat maantieteellisesti eri kokoisia, ja niiden koko vaihtelee kaupungin osista useiden piirikuntien laajuisiin kokonaisuuksiin. Jokainen senaattori kuitenkin edustaa noin 344 000 äänestäjää. Senaattorit voivat istua maksimissaan kaksi neljän vuoden kautta.


title: Filip Flisar

text: Filip Flisar (s. 28. syyskuuta 1987 Maribor) on slovenialainen freestylehiihtäjä, skicrossin maailmanmestari ja maailmancupin kokonaisvoittaja. Hän kilpaili aiemmin alppihiihdossa. Hän edustaa seuratasolla SK Branik Mariboria.


title: Filip Flisar

text: Flisar voitti skicrossin maailmanmestaruuden Kreischbergissä 2015. Hän sijoittui samassa lajissa viidenneksi Voss-Myrkdalenin MM-kilpailuissa 2013, kuudenneksi Sotšin olympialaisissa 2014, kahdeksanneksi Vancouverin olympialaisissa 2010 ja 11:nneksi Deer Valleyn MM-kilpailuissa 2011.


title: Filip Flisar

text: Flisar voitti skicrossin maailmancupin kaudella 2011–2012. Hän voitti kauden aikana Alpe d'Huez'n, Bischofswiesenin ja Grindelwaldin osakilpailut sekä sijoittui toiseksi Branäsissa. Freestylen maailmancupin kokonaiskilpailussa hän oli viides. Seuraavalla kaudella hän sijoittui skicrossin maailmancupissa kuudenneksi voitettuaan Telluriden kilpailun ja oltuaan toinen Les Contamines'sa. Kaudella 2014–2015 hän oli toinen Tegernseessä. Hän sijoittui kaudella 2015–2016 toiseksi Val Thorensissa ja kolmanneksi Montafonissa.


title: Filip Flisar

text: Flisar sijoittui alppihiihdon nuorten MM-kilpailuissa 2007 syöksylaskussa kuudenneksi ja supersuurpujottelussa kahdeksanneksi.


title: Nauticat

text: Nauticat Yachts Oy (vuoteen 2005 Siltala Yachts Oy) on suomalainen, Pöytyän Riihikoskella toimiva veneveistämö, joka on kansainvälisesti tunnettu Nauticat-moottoripursistaan.


title: Nauticat

text: Nauticat Yachtsin valmistamat lujitemuovirunkoiset veneet ovat kooltaan 32 ja 52 jalan (10–17 metrin) välillä.


title: Nauticat

text: Nauticat-veneveistämön tarina alkoi 1950-luvun lopulla, kun pöytyäläinen Pentti Siltala alkoi valmistaa lujitemuovista aluksi pienten veneiden runkoja. Vuonna 1966 heiltä pyydettiin ehdotusta noin kymmenmetrisestä moottoripurjehtijasta, ja Viljo Aarnipalon suunnittelemana syntyi veistämön ensimmäinen moottoripursimalli Nauticat 33. Sen menestyksen myötä Aarnipalo suunnitteli Nauticat 44- ja 36-mallit. Vuonna 1975 syntyi kansainvälisenä yhteistyönä malli 38, ja 1980-luvun alkuvuosina markkinoille tuli siihen asti suurin malli, Nauticat 52, jota seurasivat sen pienemmät versiot 43 ja 40 sekä parannettu versio 521. Nämä valtameren ylityksiin suunnitellut veneet suunnitteli englantilainen Sparkman & Stephens.


title: Nauticat

text: 1980-luvulla Siltala Yachts valmisti aiemmin Finnsailer-nimellä tunnettuja pienempiä purjeveneitä nimellä Nauticat S-sarja. Vuonna 1986 Nauticat-veneiden pääsuunnittelijaksi tuli Kaj Gustafsson (s. 1941), josta sittemmin tuli myös yrityksen toimitusjohtaja ja vuodesta 1991 omistaja. Hän vei 35-sarjallaan veistämön tuotevalikoimaa perinteisistä moottoripursista kohti ohjaamokatoksella varustettuja ja purjehdusominaisuuksiltaan kehittyneitä avomeripursia.


title: Nauticat

text: Nauticat Yachtsin liikevaihto vuonna 2012 oli 2,7 miljoonaa euroa ja henkilöstömäärä 64.


title: Sirkus Finnbohemia

text: Sirkus Finnbohemia on vuonna 1994 Oulussa muodostunut sirkuksen ja performanssin perinteitä yhdistelevä taiteilijaryhmä. Sen perustajajäsenet olivat Aulis Harmaala, Tuomo Kangasmaa, Pia Kauppinen ja Heli Taimisto (Räty 1994). Myöhemmin ryhmään liittyivät Anneli Moilanen ja Jarmo Kittilä (Oulun Taiteilijatyöpaja 1995). Ryhmän ensimmäisessä mediatapahtumassa tukena oli myös sirkusalan ammattilainen, telttamestari Jape Rautio (Räty 1994).


title: Sirkus Finnbohemia

text: Ryhmä rakensi omanlaistaan sirkusta, jonka pohjana olivat sirkuksen perinteiset ohjelmanumerot (Peltovuori 1994). Aikaisempaa kokemusta varsinaisesta sirkustoiminnasta ei ryhmäläisillä ollut, vaan toimintaa rakennettiin omien sirkusmuistojen, erilaisten sirkusalan historiatietojen sekä omien lapsuuden haaveiden ja traumojen pohjalta. Alkuperäisenä tavoitteena oli luoda ohjelmisto, joka jäljitteli 1800-luvulla Suomessa kiertäneiden sirkusseurueiden esityksiä. Esikuvana oli myös amerikkalainen The Barnum & Bailey -sirkus. Sanomalehti Kalevassa julkaistussa artikkelissaan Vuokko Räty kuvaa Sirkus Finnbohemian ilveilyä ja vallattomuutta tietoiseksi hämäykseksi. Erityisesti ryhmää kiehtoi suomalaisen luovan hulluuden elvyttäminen, mille sirkusmuotoinen toiminta antoi hedelmälliset puitteet.(Räty 1994.)


title: Sirkus Finnbohemia

text: Taipaleensa alussa Sirkus Finnbohemia vuokrasi Nahkatehtaankatu 2:sta oman toimiston (Peltovuori 1994), josta kuitenkin melko pian luovuttiin, koska sen ylläpitoon ei ollut taloudellisia resursseja. Sirkuksella oli käytettävissään myös auto: haaleankeltainen 1974-vuosimallin Escort, jonka vetämistä parralla harjoiteltiin yhtenä ohjelmanumerona (Räty 1994). Sirkus ei yrityksistään huolimatta saanut omaa telttaa, vaan esitykset tapahtuivat vaihtuvissa tiloissa. Kesällä 1994 käytössä oli Oulun evankelis-luterilaisen seurakunnan limonaditeltta (Räty 1994), kesällä 1996 esiintyminen tapahtui Kajaanintullin koulun pihalla Teatteriteltassa (Sirkus Finnbohemia 1996). Taiteilijamessujen käsiohjelmassa mainostettiin esitysten tapahtumapaikaksi Madetojan puistossa olevaa suurta telttaa (Oulun Taiteilijatyöpaja 1995), jollaista ei kuitenkaan saatu hankittua.


title: Sirkus Finnbohemia

text: Sirkus Finnbohemia esiintyi erilaisissa oululaisissa kulttuuritapahtumissa ja yksityistilaisuuksissa. Kokoonpanon vaihtuessa ja esiintyjämäärän supistuessa ryhmästä käytettiin nimeä Sirkus Finnbohemian Rippeet (Oulun Taiteilijatyöpaja 1995).


title: Sirkus Finnbohemia

text: Ohjelmanumeroista vastasivat sirkushahmot, jotka esiintyjät olivat rakentaneet erilaisten taipumustensa pohjalta. Aulis Harmaala toimi fakiirina, Tuomo Kangasmaa voimamiehenä, Pia Kauppinen akrobaattina ja Heli Taimisto eläintenkesyttäjänä, joka keskittyi hylkeenkesytykseen. (Räty 1994; Peltovuori 1994.) Rekvisiitta ja sirkuksen eläimet rakennettiin itse erilaisista halvoista kierrätysmateriaaleista.


title: Sirkus Finnbohemia

text: Sirkus Finnbohemia esiintyi Villihevoset-showllaan Jääyöfestivaaleilla Oulun Arktisilla viikoilla maaliskuussa 1995. Oulun Taiteilijamessuilla vuonna 1995 fakiiri ja voimamies esiintyivät kahdestaan. Ohjelmistossa voimamies veti autoa parrallaan, fakiiri sahasi irti kappaleen ruumiistaan ja räjäytti päänsä (Maja 1995). Aikuiseen makuun -show esitettiin kesäkuussa 1996. Tuolloin ohjelmistoon sisältyi Uspekistanilainen painonnostaja, Suuri haastaja Sirkku, Helsingistä palaava "Still Alive and Well" Fakiiri, Ajatustenlukija, Naisilluusio, Onnen pyörät, Eläin-paraati, Kuviokelluntaa ja Kohtaaminen rajan takaa (Sirkus Finnbohemia 1996).


title: Maurice Benoit

text: Maurice L. ”Moe” Benoit (26. heinäkuuta 1932 Salaberry-de-Valleyfield, Quebec – 10. joulukuuta 2013 Dayton, Ohio, Yhdysvallat) oli kanadalainen jääkiekkoilija, olympiamitalisti ja maailmanmestari.


title: Maurice Benoit

text: Benoit kuului Kanadan olympiahopeaa Squaw Valleyssa 1960 saavuttaneeseen joukkueeseen. Hän pelasi turnauksessa seitsemässä ottelussa tehden yhden maalin. Talviolympialaisten tuolloisesta statusarvosta johtuen Kanada saavutti samalla MM-hopeaa. Vuonna 1959 Benoit oli Kanadan joukkueessa voittamassa maailmanmestaruuden.


title: Maurice Benoit

text: Jääkiekko vei Benoit'n Yhdysvaltoihin ja lopulta Daytonin kaupunkiin, jossa hän kuoli 81-vuotiaana 10. joulukuuta 2013.


title: Tom Thibodeau

text: Tom Thibodeau (s. 17. tammikuuta 1958 New Britain, Connecticut) on yhdysvaltalainen koripallovalmentaja. Hän toimi vuosina 2010–2015 NBA-seura Chicago Bullsin päävalmentajana. Hänet valittiin kaudella 2010–2011 ksi. Vuodesta 2016 tammikuuhun 2019 hän toimi Minnesota Timberwolvesin päävalmentajana.


title: Valotehokkuus

text: Valotehokkuus on sähkövaloon liittyvä fotometrian suure, joka kuvaa, miten hyvin lamppu toimii valon tuottamisessa - miten hyvin sähköteho muuttuu valovirraksi. Valotehokkuus on siis eräänlainen "valolähteen hyötysuhde". Valotehokkuuden yksikkö on luumenia wattia kohti ja sen tunnus on lm/W.


title: Lebanon Raceway (Ohio)

text: Lebanon Raceway on hevoskilpa-ajorata Lebanonissa Yhdysvaltain Ohion osavaltiossa. Sen 805 metrin mittaisella radalla kilpaillaan syyskuusta toukokuuhun. Radalla on 3 000-paikkainen katsomo ja 2 000 auton parkkipaikka.


title: Lebanon Raceway (Ohio)

text: Lebanon Raceway avattiin vuonna 1948.


title: Lebanon Raceway (Ohio)

text: 5. joulukuuta 2009 tulipalo tuhosi Lebanon Racewayn tallin ja tappoi 43 hevosta sekä kaksi ihmistä, jotka tunnistettiin radalla työskennelleiksi miespuolisiksi valmentajiksi. Lisäksi palo tuhosi kärryjä ja muita ajovälineitä. Tuli olisi voinut levitä ympäröiviin rakennuksiin sammutuksen epäonnistuessa tai viivästyessä. Ohion palopäällikön mukaan palon syytä ei saatu selville, mutta merkkejä tahallisuudesta ei havaittu. Radan talli oli palanut aiemmin vuonna 1988, jolloin palossa oli kuollut 35 hevosta.


title: Lebanon Raceway (Ohio)

text: Sen jälkeen kun rahapeliautomaatit sallittiin ohiolaisilla hevosradoilla vuonna 2011 Miami Valley Gaming & Racing LLC osti Lebanon Racewayn Nixonin ja Carlon perheiltä 60 miljoonalla dollarilla aikeenaan siirtää sen lisenssi uudelle hevosrata-kasinolle, joka rakennettaisiin Cincinnatin ja Daytonin välille. Kaupat valmistuivat joulukuussa 2012.


title: Lebanon Raceway (Ohio)

text: Uuden radan odotetaan valmistuvan kevääseen 2014 mennessä. Sen on suunniteltu käsittävä 1006-metrisen kilparadan ja noin 17 300 neliömetriä laajan pelihallin, johon tulisi osavaltion sallima maksimimäärä 2 500 rahapeliautomaattia. Rakennustöiden, ratalisenssinsiirtomaksun ja rahapeliautomaattilisenssimaksun on arvioitu maksavan yhteensä noin 215 miljoonaa dollaria. Uuden radan ja kasinon odotetaan tuovan vuosittain 24 miljoonaa dollaria paikalliseen talouteen ja lisäävän Lounais-Ohion alueelle tuhat rakennusalan työpaikkaa ja 700 pysyvää työpaikkaa. Lebanon Racewayn kilpailu- ja vedonlyöntitoiminta siirretään uusiin tiloihin rakennustöiden valmistuttua.


title: Mangrovehaukka

text: Mangrovehaukka ("Buteogallus subtilis") on luhtahaukkojen sukuun kuuluvaksi toisinaan katsottu lintu. Sitä pidetään nykyisin kuitenkin mustahaukan ("Buteogallus anthracinus") alalajina.


title: Latin Dance Party Featuring Perez Prado

text: Latin Dance Party Featuring Perez Prado on kuubalaissyntyisen orkesterinjohtajan Perez Pradon nimissä vuonna 1962 julkaistu kokoelma-albumi. Musiikin tyylilajeja ovat mm. cha-cha, mambo ja tango.


title: Latin Dance Party Featuring Perez Prado

text: Levy-yhtiö on Hurrah Records. LP-levyn kansi on valmistettu U.S.A:ssa.


title: Pascal Kälin

text: Pascal Kälin (s. 11. tammikuuta 1993) on sveitsiläinen mäkihyppääjä, joka edustaa Einsiedeln -seuraa.


title: Pascal Kälin

text: Mäkihypyn maailmancupissa Kälin kilpaili ensimmäisen kerran Willingenissä helmikuussa 2013. Ensimmäiset maailmancupin pisteensä hän saavutti Engelbergissä joulukuussa 2013 oltuaan 30:s.


title: Tomaž Naglič

text: Tomaž Naglič (s. 18. heinäkuuta 1989 Kranj) on slovenialäinen mäkihyppääjä, joka edustaa SSK Alpina Žiri -seuraa.


title: Tomaž Naglič

text: Mäkihypyn maailmancupissa Naglič kilpaili ensimmäisen kerran Harrachovissa tammikuussa 2011 sijoittuen 26:nneksi. Hänen paras sijoituksensa maailmancupissa on kahdeksas sija, jonka hän saavutti Zakopanessa tammikuussa 2014. Continental Cupissa hän on voittanut yhden kilpailun.


title: Mirjam Puchner

text: Mirjam Puchner (s. 18. toukokuuta 1992) on itävaltalainen alppihiihtäjä, joka edustaa salzburgilaista WSV St. Johann -seuraa.


title: Mirjam Puchner

text: Puchner saavutti suurpujottelun kultaa Euroopan nuorten olympiafestivaaleilla Szczyrkissa vuonna 2009. Alppihiihdon maailmancupissa Puchner kilpaili ensimmäisen kerran St. Antonin syöksylaskussa tammikuussa 2013. Ensimmäiset maailmancupin pisteensä hän saavutti Val d’Isèren syöksylaskussa joulukuussa 2013 oltuaan 29:s. Kymmenen parhaan joukkoon hän sijoittui ensimmäisen kerran Val d’Isèren syöksylaskussa joulukuussa 2015 oltuaan kahdeksas. Ensimmäisen palkintosijansa hän saavutti voitettuaan Sankt Moritzin syöksylaskun maaliskuussa 2016.


title: Priska Nufer

text: Priska Nufer (s. 11. helmikuuta 1992) on sveitsiläinen alppihiihtäjä, joka edustaa Alpnachia.


title: Priska Nufer

text: Alppihiihdon maailmancupissa Nufer kilpaili ensimmäisen kerran Lienzin pujottelussa joulukuussa 2011. Ensimmäiset maailmancupin pisteensä hän saavutti Sankt Moritzin superalppiyhdistetyssä tammikuussa 2012 oltuaan 30:s. Kymmenen parhaan joukkoon hän sijoittui ensimmäisen kerran oltuaan kahdeksas Altenmarkt-Zauchenseen syöksylaskussa tammikuussa 2017.


title: Priska Nufer

text: Hän sijoittui Beaver Creekin MM-kilpailuissa 2015 supersuurpujottelussa 16:nneksi. Nuorten MM-kilpailuissa hän oli parhaimmillaan neljäs supersuurjottelussa 2011.


title: Sindre Bjørnestad Skar

text: Sindre Bjørnestad Skar (s. 22. tammikuuta 1992) on norjalainen maastohiihtäjä, joka edustaa Baerums Verk IF -seuraa.


title: Sindre Bjørnestad Skar

text: Euroopan nuorten olympiafestivaaleilla Szczyrkissa vuonna 2009 Skar saavutti kultaa 7,5 kilometrin perinteisen hiihtotavan kilpailussa ja hopeaa vapaan hiihtotavan sprintissä. Nuorten MM-kilpailuissa Otepäässä vuonna 2011 Skar voitti kultaa 10 kilometrin vapaan hiihtotavan kilpailussa sekä Norjan viestijoukkueessa. Vuoden 2012 nuorten MM-kilpailuissa Erzurumissa Skar saavutti hopeaa vapaan hiihtotavan sprintissä ja pronssia 10 kilometrin perinteisen hiihtotavan kilpailussa, 20 kilometrin yhdistelmäkilpailussa sekä Norjan viestijoukkueessa. Alle 23-vuotiaiden MM-kilpailuissa Almatysa 2015 hän sai hopeaa perinteisen hiihtotavan sprintissä. Lahden MM-kilpailuissa 2017 hän sijoittui vapaan hiihtotavan sprintissä 13:nneksi.


title: Sindre Bjørnestad Skar

text: Maastohiihdon maailmancupissa Skar kilpaili ensimmäisen kerran Drammenin vapaan hiihtotavan sprintissä helmikuussa 2011 sijoittuen 28:nneksi. Kymmenen parhaan joukkoon hän sijoittui ensimmäisen kerran Lahden vapaan hiihtotavan sprintissä maaliskuussa 2013 oltuaan kymmenes. Ensimmäisen palkintosijansa hän saavutti oltuaan toinen Lahden vapaan sprintissä maaliskuussa 2015. Hän sijoittui kolmanneksi Davosin vapaan hiihtotavan sprintissä joulukuussa 2016. Ensimmäisen voittonsa hän saavutti Toblachin vapaan hiihtotavan sprintissä tammikuussa 2017. Hän oli samassa kuussa kolmas Falunin vapaan hiihtotavan sprintissä. Kauden 2016–2017 sprintticupissa hän sijoittui kolmanneksi.


title: Mauro Gruber

text: Mauro Gruber (s. 7. elokuuta 1986 Chur) on sveitsiläinen maastohiihtäjä, joka edustaa SAS Bern -seuraa.


title: Mauro Gruber

text: Maastohiihdon maailmancupissa Gruber kilpaili ensimmäisen kerran Davosin vapaan hiihtotavan sprintissä helmikuussa 2006. Ensimmäiset maailmancupin pisteensä hän saavutti Asiagon perinteisen hiihtotavan sprintissä joulukuussa 2013 oltuaan 17:s.


title: Fabian Berendes

text: Fabian Berendes (Berndes) (16. syyskuuta 1610 Porvoon pitäjä – 3. toukokuuta 1678) oli sotilas, joka kohosi kenraalimajuriksi ja vapaaherraksi.


title: Fabian Berendes

text: Berendesin vanhemmat olivat kamarineuvos Joakim Berendes ja Gertrud von Ungern-Stenberg. Hän aloitti sotilasuransa 30-vuotisessa sodassa, mutta joutui lähtemään maanpakoon 1635 syyllistyttyään tappoon. Saatuaan armahduksen 1641 hänestä tuli ratsurykmentin eversti, joka kunnostautui suomalaisten rakuunoidensa kanssa Kaarle X Kustaan käymissä Pohjan sodassa ja Tanskan sodassa. Vähä-Beltin yli mentäessä 1658 hän komensi joukkojen vasenta siipeä, jota kuningas itse seurasi. Berendes korotettiin vapaaherraksi 1654 ja kenraalimajuriksi 1657. Hän omisti maa-alueita sekä Suomessa että Ruotsissa, alustalaisten keskuudessa häntä pidettiin tylynä ja väkivaltaisena. Hallituksen suosion Berendes taas menetti velipuolensa Johan Berendesin ja tämän lesken kanssa käymänsä perintöriidan takia, ja 1664 hänet erotettiin Turun ratsurykmentin komentajan tehtävästä.


title: Fabian Berendes

text: Berendesin puoliso vuodesta 1642 oli Katarina Sparre (k. 1688). Valtaneuvos ja kauppakollegion presidentti Johan Berendes oli hänen velipuolensa.


title: Robin Bryntesson

text: Robin Bryntesson (s. 17. lokakuuta 1985 Sollefteå) on ruotsalainen maastohiihtäjä, joka edustaa Sockertoppen IF -seuraa.


title: Robin Bryntesson

text: Nuorten MM-kilpailuissa Strynissä vuonna 2004 Bryntesson saavutti kultaa vapaan hiihtotavan sprintissä. Alle 23-vuotiaiden MM-kilpailuissa Tarvisiossa 2007 Bryntesson voitti kultaa perinteisen hiihtotavan sprintissä ja Malles Venostassa 2008 kultaa vapaan hiihtotavan sprintissä.


title: Robin Bryntesson

text: Maastohiihdon maailmancupissa Bryntesson kilpaili ensimmäisen kerran Tukholmassa helmikuussa 2004. Ensimmäiset maailmancupin pisteensä hän saavutti Borlängen vapaan hiihtotavan sprintissä maaliskuussa 2006 oltuaan 24:s. Kymmenen parhaan joukkoon hän sijoittui ensimmäisen kerran Rybinskin vapaan hiihtotavan sprintissä joulukuussa 2007 oltuaan kymmenes. Hänen paras henkilökohtainen sijoituksensa on seitsemäs sija Tukholman perinteisen hiihtotavan sprintistä helmikuussa 2008. Tammikuussa 2009 Bryntesson voitti Vancouverin parisprintin Emil Jönssonin kanssa.


title: Johan Berendes

text: Johan Berendes (Berndes) (8. syyskuuta 1603 Porvoon pitäjä – 10. helmikuuta 1652 Tukholma) oli valtaneuvos ja kauppakollegion presidentti.


title: Johan Berendes

text: Berendesin vanhemmat olivat kamarineuvos Joakim Berendes ja Anna von Rosen. Hän tuli vuoriviraston asessoriksi 1637 ja varapresidentiksi 1641. Tämän ohella hän toimi mm. Kopparbergslagenin maaherrana. 1651 Berendes nimitettiin valtaneuvokseksi ja kauppakollegion presidentiksi, seuraavana vuonna hänestä tuli Tukholman ylikäskynhaltija. Berendes ansioitui erityisesti vuoriteollisuuden piirissä, hän onnistui kaksinkertaistamaan kuparin tuotannon. Ulkomailla opiskellut Berendes oli aikansa huomattavimpia aatelisia valtiopäivillä, kielitaitoisena häntä käytettiin erilaisissa diplomaattisissa tehtävissä. Mietoisten Saaren kartano oli hänen läänityksenään 1635-1638.


title: Johan Berendes

text: Berendesin ensimmäinen puoliso vuodesta 1630 oli Margareta Wildeman (k. 1630) ja toinen vuodesta 1634 vapaaherratar Ingeborg Kurki (k. 1654). Kenraalimajuriksi ja vapaaherraksi kohonnut Fabian Berendes (1610-1678) oli hänen velipuolensa.


title: Maciej Staręga

text: Maciej Staręga (s. 31. tammikuuta 1990 Siedlce) on puolalainen maastohiihtäjä, joka edustaa UKS Rawa Siedlce -seuraa.


title: Maciej Staręga

text: Oslon MM-kilpailuissa 2011 Staręga sijoittui vapaan hiihtotavan sprintissä 33:nneksi. Parisprintissä hän oli 18:s. Val di Fiemmen MM-kilpailuissa 2013 Staręga oli parisprintissä 12:s ja Puolan viestijoukkueessa 16:s. Falunin MM-kilpailuissa 2015 hän sijoittui parisprintissä kahdeksanneksi. Lahden MM-kilpailuissa 2017 hän oli vapaan hiihtotavan sprintissä kahdeksas.


title: Maciej Staręga

text: Maastohiihdon maailmancupissa Staręga kilpaili ensimmäisen kerran Jällivaarassa marraskuussa 2010. Ensimmäiset maailmancupin pisteensä hän saavutti Liberecin vapaan hiihtotavan sprintissä tammikuussa 2011 oltuaan 29:s. Kymmenen parhaan joukkoon hän sijoittui ensimmäisen kerran Asiagon perinteisen hiihtotavan sprintissä joulukuussa 2013 oltuaan yhdeksäs. Toisen kerran hän saavutti saman sijoituksen Davosin vapaan hiihtotavan sprintissä joulukuussa 2014. Parhaimmillaan hän on sijoittunut viidenneksi Ski Tour Canadaan kuuluneessa vapaan hiihtotavan sprintissä Quebecissa maaliskuussa 2016. Yksittäisissä maailmancupin kilpailuissa hän on ollut parhaimmillaan kahdeksas vapaan hiihtotavan sprinteissä Davosissa joulukuussa 2015 ja Toblachissa tammikuussa 2017.


title: Perdicinae

text: Perdicinae on alaheimo aitokanojen heimossa "Phasianidae". Siihen kuuluvat peltopyyt, lumikanat, frankoliinit, pyyfasaanit ja viiriäiset.


title: Manuel Faißt

text: Manuel Faißt (s. 11. tammikuuta 1993 Furtwangen) on saksalainen yhdistetyn hiihtäjä.


title: Manuel Faißt

text: Nuorten MM-kilpailuissa Erzurumissa vuonna 2012 Faißt saavutti hopeaa normaalikilpailussa ja pronssia joukkuekilpailussa. Liberecissä vuonna 2013 hän voitti kultaa molemmissa henkilökohtaisissa kilpailuissa sekä joukkuekilpailussa.


title: Manuel Faißt

text: Yhdistetyn maailmancupissa Faißt kilpaili ensimmäisen kerran Lillehammerissa joulukuussa 2009. Ensimmäiset maailmancupin pisteensä hän saavutti Kuusamossa marraskuussa 2011 oltuaan 30:s. Kymmenen parhaan joukkoon hän sijoittui ensimmäisen kerran Ramsaussa joulukuussa 2011 oltuaan seitsemäs. Ensimmäisen palkintosijansa hän saavutti oltuaan kolmas Ramsaun jälkimmäisessä kilpailussa joulukuussa 2015. Hän oli kolmas myös Sapporossa helmikuussa 2017 ja Hakubassa helmikuussa 2018. Helmikuussa 2013 hän kuului Sotšin joukkuekilpailun voittaneeseen Saksan joukkueeseen.


title: Luettelo stand up -koomikoista

text: Tämä on luettelo stand up -koomikoista maittain.


title: Sepeltasku

text: Sepeltasku, aiemmalta nimeltään Idänpensastasku ("Saxicola maurus") on sieppojen heimoon kuuluva varpuslintu. Sen alalajit luokiteltiin aiemmin mustapäätaskun alalajeiksi.Sitä ei pidetä uhanalaisena lajina. Kuten muutkin siepot , se on aiemmin sijoitettu rastaisiin ("Turdidae").


title: Sepeltasku

text: On viisi tai kuusi alalajia , "Saxicola maurus maurus", "Saxicola maurus stejnegeri", "Saxicola maurus variegatus", "Saxicola maurus armenicus", "Saxicola maurus indicus" ja "Saxicola maurus przewalski".


title: Sepeltasku

text: Aiemmin sepeltasku ja mustapäätasku luokiteltiin nykyisen afrikantaskun alalajeiksi.


title: Sepeltasku

text:
Suomessa tavataan toukokuussa, kesällä ja syys-lokakuussa. Sepeltasku on harhautunut noin 100 kertaa Suomeen ja on nykyisin jokavuotinen vierailija.
Varoitusääni on karhea ""trak"".


title: Sepeltasku

text: Kutsuääni on kova ""vist trak-trak..."".


title: Sepeltasku

text:
Laulu on nopea, hankaava viserrys.
Pituus: 12,5-13 cm.


title: Sepeltasku

text: Paino: 14-17 g.


title: Sepeltasku

text: Siipiväli: 18-21 cm.


title: Sepeltasku

text: Sepeltasku muistuttaa sen lähintä elossa olevaa sukulaista mustapäätaskua ("Saxicola rubicola"), mutta on tummempi yläpuolelta ja vaaleampi alapuolelta.


title: Sepeltasku

text:
Jos se nähdään läheltä, se voidaan erottaa mustapäätaskusta.
Muistuttaa suuresti mustapäätaskua, mutta koiraan yläperälaikku on kokovalkoinen ja viiruton, kaulan valkoinen sepelkuvio laajempi ja ulottuu pidemmälle niskaan sekä rinnan oranssinpunainen alue pienempi. Koiraan pää, selkä ja kurkku ovat mustat ja hartialaikku laajalti valkoinen.


title: Sepeltasku

text: Naaraan ja nuoren puku on vaaleampi. Talvisella naaraalla ja nuorella silmän päällä saattaa olla valkoista. Naaras on himmeämpi kuin koiras, pää on ruskea ja kaulansivun laikku likaisenvalkea. Nuoren kurkku on vaalea, mutta silmäkulmanjuova puuttuu toisin kuin pensastaskulla. Nuori lintu on hankalammin määritettävissä.


title: Sepeltasku

text: Puku on kirkkaimmillaan pesimäaikaan. Yläperä ja silmäkulmajuova ovat hyvin vaaleita ja kyynärsiiven laikku valkoinen. Keväällä kaulan sivuilla ja hartioilla isot valkoiset laikut. Pyrstö tumma, yläperä vaalea ja hartioilla valkoista. Pää on tumma, kaulasepel valkoinen, yläperä vaalea ja pyrstö kokomusta.


title: Sepeltasku

text:
Sepeltasku pesii Aasiassa ja itäisimmässä Euroopassa ja talvehtii Vanhan maailman tropiikissa.
Sepeltasku pesii Itäisellä Kaukasuksella, Kaakkois-Turkissa, Länsi.Iranissa, Keski-Siperiassa, Himalajalla ja Kiinan länsi- ja keskiosissa. Euroopan alueella sepeltasku pesii Etelä-ja Keski-Euroopassa. Talvehtimisalueita on Aasian lauhkeissa osissa: Japanissa, Thaimaassa ja Intiassa. Lintua tavataan harhailijana Länsi-Euroopassa ja jopa AlaskassaPesimäalue kattaa suurimman osan Aasiaa, noin leveyspiirin 71 ° N Siperiasta etelään Himalajaan ja Lounais- Kiinaan , ja länteen Itä- Turkkiin ja Kaspianmeren alueelle. Se myös pesii kaukana koilliseen Euroopassa , pääasiassa Venäjällä , mutta joskus niin pitkälle länteen kuin Suomessa.


title: Sepeltasku

text:
Sepeltasku on Suomessa harhailija, joka on myös pesinyt muutamia kertoja.
Sitä tavataan usein rantaniityllä, vijelysmailla tai kedoilla. Sitä tavataan yös luodoilla, kareilla ja saarilla.


title: Sepeltasku

text: Sepeltasku istuu usein näkyvällä paikalla. Pieni, pystyssä istuva, lyhytpyrstöinen tasku. Istuu pystyssä, ruumis tanakka ja pyrstö lyhyt. Istuu pensaiden latvassa ja langalla.


title: Sepeltasku

text: Sepeltaskun pesä on maassa mättäässä tai matalalla kasvillisuuden varassa. Munia 4–6, joita naaras hautoo noin 2 viikkoa.


title: Sepeltasku

text: Sepeltaskun ravintoa ovat pienet ja keskikokoiset hyönteiset sekä muut selkärangattomat. Se pyydystää sekä lentäviä että maassa tai kasvillisuudessa liikkuvia selkärangattomia.


title: Markku Hakulinen

text: Markku Pauli Hakulinen (27. helmikuuta 1956 Joensuu – 9. lokakuuta 1990) oli suomalainen jääkiekkoilija. Hän pelasi vuosina 1975–1985 yhteensä 272 SM-liigaottelua Kooveen, Kiekkoreippaan ja HPK:n joukkueissa. Hakulinen pelasi 35 A-maaottelua ja edusti Suomea vuonna 1980 Lake Placidin talviolympialaisissa.


title: Markku Hakulinen

text: Hakulisen veli on yli 300 jääkiekon pääsarjaottelua pelannut Yrjö Hakulinen. Markku Hakulisen poika Anrei Hakulinen pelaa myös jääkiekkoa pääsarjatasolla.


title: Uusi luokka

text: Uusi luokka on jugoslavialaisen Milovan Djilasin kehittämä teoria, jonka mukaan entisissä sosialistissa maissa nousi valtaan uusi hallitseva ja omistava luokka, poliittisten byrokraattien luokka. Djilasin mukaan luokka sai alkunsa kommunistisesta ammattivallankumouksellisten joukosta, joka vallankumouksen jälkeen otti yksityisomaisuuden näennäisesti yhteiskunnan omaisuudeksi, mutta todellista omaisuuden hallinta- ja omistusvaltaa käyttivät kommunistisen puolueen byrokraatit.


title: Uusi luokka

text: "Sisällysluettelo"


title: Uusi luokka

text: "Lainaus"


title: Kärsäkkäät

text: Kärsäkkäät ("Curculionidae") on kovakuoriaisten lahkoon kuuluva heimo. Se on eläinkunnan suurin heimo ja lajeja on kymmeniä tuhansia. Ne ovat yleensä sokeita. Monet kärsäkkäistä ovat tuholaiseläimiä puutarhassa ja viljelyksillä.


title: Kärsäkkäät

text: Kärsäkkäille tyypillistä on pitkä kärsä. Tuntosarvet ovat polvekkaita ja niissä on jaokkeita, joista ensimmäinen on pitkä ja nuijamainen. Ruumiin muoto on päärynämäinen. Siipien ja ruumiin pinta on kova, uurteinen, epätasainen ja joskus suomumainen. Suurin osa kärsäkkäistä on väriltään himmeitä, mutta jotkut lajit ovat kirkasvärisiä.


title: Kärsäkkäät

text: Kärsäkkäitä esiintyy eniten tropiikissa.


title: Kärsäkkäät

text: Kärsäkkäisiin kuuluvia sukuja ovat viljakärsäkkäät ("Sitophilus"), suppilokärsäkkäät ("Rhynchites"), käärökärsäkkäät ("Byctiscus"), hernekärsäkkäät ("Sitona") ja nirput ("Apion"). Heimoon kuuluvia lajeja ovat puuvillakärsäkäs ("Anthonomus grandis"), tukkimiehentäi ("Hylobius abietis"), korvakekärsäkäs ("Phytomus nigrirostris") ja luumuleikkuri.Naaras munii siemeniin, silmuihin tai kasvien varsille, mistä toukat saavat ravintonsa.


title: Kärsäkkäät

text: Kärsäkkäät ovat kasvinsyöjiä. Ravintokasvi vaihtelee lajeittain.


title: Esa Wesslin

text: Esa Wesslin (11. kesäkuuta 1947 Pori – 6. marraskuuta 2013) oli suomalainen jääkiekkoilija.


title: Esa Wesslin

text: Hän edusti jääkiekon SM-sarjassa kahden kauden ajan Porin Karhuja vuosina 1964–1966 ja pelasi yhteensä 19 ottelua tehopistein 1+1. Suomen mestaruuden Wesslin voitti kaudella 1964–1965. Hän muodosti Karhujen ns. "Beatles-ketjun" yhdessä Veli-Pekka Ketolan ja Lasse Heikkilän kanssa.


title: Jakob Lange

text: Jakob Lange (s. 5. elokuuta 1995) on saksalainen yhdistetyn hiihtäjä.


title: Jakob Lange

text: Euroopan nuorten olympiafestivaaleilla Liberecissä vuonna 2011 Lange saavutti hopeaa joukkuekilpailussa. Vuoden 2013 nuorten MM-kilpailuissa Liberecissä hän voitti Saksan joukkueen mukana joukkuekilpailun kultaa.


title: Jakob Lange

text: Yhdistetyn maailmancupissa Lange kilpaili ensimmäisen kerran Almatyssa helmikuussa 2013. Ensimmäiset maailmancupin pisteensä hän saavutti Kuusamossa marraskuussa 2013 oltuaan 27:s. Parhaimmillaan hän on sijoittunut maailmancupissa 12:nneksi Lillehammerissa joulukuussa 2013.


title: Isomustahaukka

text: Isomustahaukka ("Buteogallus urubitinga") on haukkojen heimon luhtahaukkojen sukuun kuuluva lintu. Sitä tavataan Etelä- ja Keski-Amerikassa Argentiinassa, Belizessa, Boliviassa Brasiliassa, Kolumbiassa, Costa Ricassa, Ecuadorissa, El Salvadorissa, Ranskan Guianassa, Guatemalassa, Guyanassa, Hondurasissa, Meksikossa, Nicaraguassa, Panamassa, Paraguayssa, Perussa, Surinamessa, Trinidad ja Tobagossa, Uruguayssa ja Venezuelassa.


title: Isomustahaukka

text: Sen elinpiiriä ovat subtrooppiset ja trooppiset viljely- ja laidunmaat, metsät, nousuveden ylipuolinen mangrovekasvillisuus, kosteat alangot ja suot, kuivat savannit ja pensaikot aina lähes parin kilometrin korkeuteen saakka. Sen populaatio arvioidaan vakaaksi koska sillä ei ole ilmennyt merkittäviä uhkia ja se on sopeutunut pesimään metsänhakkuiden jäljiltä avoimilla alueilla.


title: Mario Seidl

text: Mario Seidl (s. 8. joulukuuta 1992) on itävaltalainen yhdistetyn hiihtäjä ja olympiamitalisti, joka edustaa TSU St. Veit -seuraa.


title: Mario Seidl

text: Yhdistetyn maailmancupissa Seidl kilpaili ensimmäisen kerran Val di Fiemmessä helmikuussa 2012. Ensimmäiset maailmancupin pisteensä hän saavutti Ramsaussa joulukuussa 2012 oltuaan 12:s. Kymmenen parhaan joukkoon hän sijoittui ensimmäisen kerran Almatyssa helmikuussa 2013 sijoittuen viidenneksi. Ensimmäisen palkintosijansa hän saavutti oltuaan toinen Pyeongchangissa helmikuussa 2017. Seuraavan päivän kilpailussa hän sijoittui kolmanneksi. Kauden 2016–2017 kokonaispisteissä hän sijoittui kuudenneksi. Kaudella 2017–2018 hän oli kolmas Oslossa. Kaudella 2018–2019 Seidl saavutti kauden avauskisassa Rukalla ensimmäisen osakilpailuvoittonsa maailmancupissa. Lisäksi hän oli kolmas Val di Fiemmen ensimmäisessä kilpailussa tammikuussa 2019. Chaux-Neuvessa hän voitti triplan kolmannen kilpailun.


title: Mario Seidl

text: Seidl saavutti Lahden MM-kilpailuissa 2017 pronssia joukkuekilpailussa. Suurmäen Gundersen-kilpailussa hän oli neljäs. Pyeongchangin olympialaisissa 2018 hän oli suurmäen ja 10 kilometrin hiihdon kilpailussa kolmastoista. Joukkuekilpailussa hän sai pronssia.


title: Italianvarpunen

text: Italianvarpunen ("Passer italiae") on varpuslintu, jota pidettiin aiemmin varpusen ja pensasvarpusen vakiintuneena risteymäjälkeläisenä. Nykyisin sitä kuitenkin pidetään yhä useammin omana lajinaan tai pensasvarpusen alalajina.


title: Italianvarpunen

text: Italianvarpunen on 14–16 cm pitkä. Koiraan päälaki on punaruskea ja poski valkoinen. Vatsa on viiruttoman harmaa ja siitä puuttuu pensasvarpusen voimakas kuviointi. Naarasta ei pysty erottamaan ulkonäön perusteella lähilajeista. Ääniltään italianvarpunen ei ole yleensä erotettavissa varpusesta.


title: Italianvarpunen

text: Italianvarpunen pesii Manner-Italiassa sekä Korsikassa ja paikoin Sisiliassa. Alppien eteläosissa se voi risteytyä varpusen kanssa.


title: Bowling Greenin osavaltionyliopisto

text: Bowling Greenin osavaltionyliopisto () on julkinen yliopisto, joka perustettiin vuonna 1910 opettajankoulutuslaitokseksi, Bowling Greenissä Ohiossa Yhdysvalloissa.


title: Bowling Greenin osavaltionyliopisto

text: Lukukausimaksu oli 10 514 dollaria Ohion osavaltion asukkaille ja 17 822 dollaria muille lukuvuonna 2012-2013. Kampusalueella asuvan kokonaiskustannukset olivat samana aikana 22 954 dollaria osavaltion asukkaalle ja muille 30 262 dollaria. Perustutkinto-opiskelijoista 90 % sai opintotukea.


title: Bowling Greenin osavaltionyliopisto

text: Rekisteröityjä opiskelijajärjestöjä on 283.


title: Miami Valley Gaming

text: Miami Valley Gaming on hevoskilpa-ajorata ja kasino Lebanonissa Yhdysvaltain Ohion osavaltiossa. Sen kasinotoiminta avattiin joulukuussa 2013 ja kilpa-ajojen on suunniteltu alkavan helmikuussa 2014. Radan omistavat yhdessä Churchill Downs Inc. ja Delaware North Cos..


title: Miami Valley Gaming

text: Miami Valley Gaming sai lisenssinsä siirrossa Lebanon Racewaylta sen jälkeen kun rahapeliautomaatit sallittiin ohiolaisilla hevosradoilla vuonna 2011 Lisenssi ostettiin 60 miljoonalla dollarilla joulukuussa 2012.


title: Miami Valley Gaming

text: Radan kasinotoiminta aloitettiin joulukuussa 2013 Ohion kolmantena "racinona" eli yhdistettynä hevosratana ja kasinona. Se työllistää 500 henkeä. Rakennusten pinta-ala on yhteensä noin 17 500 neliömetriä. Radalla on 1 000 rahapeliautomaatin kasinon lisäksi neljä ruokalaa, kahvila ja buffettiravintola.


title: Miami Valley Gaming

text: Miami Valley Gamingin odotetaan valmistuvan täydellisesti kevääseen 2014 mennessä. Sen hevosradasta tehdään 1006-metrinen ja kasinossa tulee olemaan 2 500, Ohion osavaltion suurin sallittu määrä. Radalle rakennetaan lisäksi 156-paikkainen talli ja noin tuhannen istumapaikan katsomo. Rakennustöiden, ratalisenssinsiirtomaksun ja rahapeliautomaattilisenssimaksun on arvioitu maksavan yhteensä noin 215 miljoonaa dollaria.


title: Kuparijakamari

text: Kuparijakamari ("Galbula pastazae") jakamareihin kuuluva lintulaji. Sitä tavataan uhanalaisena Etelä-Amerikassa.


title: Kuparijakamari

text: Kuparijakamari kasvaa noin 23 cm pitkäksi. Ruumiinrakenteeltaan laji on pitkäpyrstöinen ja myös nokka on pitkä. Kuparijakamarikoiraan otsa on väriltään kiiltävän sininen, muten pää, selkä ja siivet ovat kiiltävän vihreät. Pyrstö on muuta ruumista ruskeampi. Silmien ympärillä on keltaiset renkaat. Vatsa, alaperä ja pyrstön alaosa ovat koiraalla punaiset. Kuparijakamarinaaraan kurkku on punaruskea ja naaraalla ei ole sinistä otsassa. Naaraan vatsa ja pyrstön alaosa ovat punaruskeat.


title: Kuparijakamari

text: Kuparijakamaria tavataan Kolumbian eteläosista, Ecuadorin ja Perun luoteisoiin. Sen elinympärsitöä ovat kosteat vuoristometsät ja erityisesti metsien reunat. Linnun elinympärsistöt sijaitsevat tyypillisesti 600–2 100 metrin korkeudella merenpinnasta. Kuparijakamarit rakentavat pesänsä maavalleihin. Kuparijakamarikannan kooksi arivoidaan 3 500–15 000 yksilöä. Kantaa uhkaa sopivan elinympärsitön väheneminen, koska metsiä hakataan maanviljelykseen muun muassa tee- ja kahviviljelmiä varten.


title: Tomáš Portyk

text:
Tomáš Portyk (s. 6. huhtikuuta 1996 Jilemnice) on tšekkiläinen yhdistetyn hiihtäjä, joka edustaa LSK Lomnice nad Popelkou -seuraa.
Nuorten olympialaisissa Innsbruckissa vuonna 2012 Portyk saavutti kultaa henkilökohtaisessa kilpailussa. Val di Fiemmen MM-kilpailuissa 2013 Portyk sijoittui joukkuekilpailussa kymmenenneksi. Sotši olympialaisissa 2014 hän oli joukkuekilpailussa seitsemäs. Falunin MM-kilpailuissa 2015 hän sijoittui joukkuekilpailussa ja parisprintissä kahdeksanneksi.


title: Tomáš Portyk

text: Yhdistetyn maailmancupissa Portyk kilpaili ensimmäisen kerran Chaux-Neuvessa tammikuussa 2013. Ensimmäiset maailmancupin pisteensä hän saavutti Lillehammerissa joulukuussa 2013 oltuaan 24:s. Kymmenen parhaan joukkoon hän sijoittui ensimmäisen kerran oltuaan kymmenes Ramsaussa joulukuussa 2015.


title: Australian avoin tennisturnaus 2014

text: Vuoden 2014 Australian avoin tennisturnaus pelattiin 13.–26. tammikuuta 2014 Melbournessa. Se oli kaikkiaan 102:s Australian avoin tennisturnaus ja vuoden ensimmäinen Grand Slam -turnaus.


title: Australian avoin tennisturnaus 2014

text: Turnauksen pääkaavio julkaistiin 10. tammikuuta 2014.


title: Australian avoin tennisturnaus 2014

text: Miesten kaksinpelin voitti ensimmäistä kertaa urallaan Grand Slam -mestaruuden saavuttanut Sveitsin Stanislas Wawrinka. Naisissa mestaruuden voitti Kiinan Li Na.


title: Malakia

text: Malakia () oli juutalainen profeetta. Malakian kirja on Raamatun Vanhassa Testamentissa sen viimeinen kirja.


title: Malakia

text: Hepreankielinen sana "mal'aakii" merkitsee 'sanansaattajaa' ja 'enkeliä'. Kirjoittajan henkilöllisyyttä ei tunneta. Ei ole varmaa, onko kyseessä erisnimi vai salanimi tai vastaava.


title: Malakia

text: Raamatun mukaan Malakia oli Sebulonin sukukunnasta ja kuoli nuorena. Hän nuhteli ihmisiä heidän huolimattomuudestaan uhritoimituksissa, pappeja uskon kieltämisestä, uhkasi heitä Jumalan tuomiolla erilaisista synneistä ja ennustaa tulevan Messiaan, Johannes Kastajan ja tulevan Jumalan tuomion.


title: Hotelli Emmauksen talo

text: Hotelli Emmauksen talo on Tampereella Kyttälän kaupunginosassa Hämeenkadun ja Rautatienkadun kulmassa sijaitseva kuusikerroksinen hotellirakennus, joka on valmistunut vuonna 1936. Funktionalismia edustavan rakennuksen ovat suunnitelleet arkkitehti Bertel Strömmer ja rakennusmestari Heikki Tiitola.


title: Hotelli Emmauksen talo

text: Tukholmasta kotoisin ollut Nikolai Bauer perusti Tampereen rautatieasemaa vastapäätä sijaitsevalla paikalle Hotelli Wasan jo vuonna 1883. Bauer oli muuttanut Tampereelle Pietarista vuonna 1876 ostettuaan Tampereen Seurahuone -nimisen ravintolan ja hotellin. Hotelli Wasa tunnettiin myös Bauerin hotellin nimellä. Tampereen kaupunginarkkitehti F. L. Caloniuksen suunnitteleman hotelliin kuului kaksikerroksinen kulmarakennus ja yksikerroksiset puutalot Rautatienkadun ja Hämeenkadun varsilla. Kun Tampereella otettiin vuonna 1907 käyttöön kunnallinen kieltolaki, Bauer myi hotellinsa Nuorten Miesten Kristillisen Yhdistyksen NMKY:n, Nuorten Naisten Kristillisen Yhdistyksen NNKY:n ja Kaupunkilähetyksen muodostamalle omistajaryhmälle. Nämä tahot omistivat hotellin sitten vuoteen 1982 saakka.


title: Hotelli Emmauksen talo

text: Uusien omistajien perustama raittiushotelli Hospiz Emmaus avattiin syyskuussa vuonna 1907, ja siitä tuli pian Tampereen suosituin majoituspaikka. Vuonna 1923 hotellia laajennettiin nelikerroksisella piharakennuksella, jonka suunnitteli Heikki Tiitola. Kun Tampereen uuden rautatieaseman rakennustöiden yhteydessä alettiin vuonna 1932 alentamaan Hämeenkadun ja Rautatienkadun pintaa, vanhoihin hotellirakennuksiin olisi jouduttu tekemään muutoksia. Emmauksen johtokunta päätti sen vuoksi rakentaa paikalle uuden hotellin, jonka rakennustyöt alkoivat vuonna 1935. Valmistuessaan uusi hotelli oli 117 huoneellaan Suomen suurin.


title: Hotelli Emmauksen talo

text: Hotelli Emmaus myytiin vuonna 1982 Yhtyneille Ravintoloille, ja nykyisin rakennuksessa toimii Hotelli Scandic Tampere City. Hotellia on laajennettu uudella lisärakennuksella Rautatienkadun suuntaan, ja hotellissa on nykyisin 263 huonetta.


title: Hotelli Emmauksen talo

text: Konditoriamestari Aarne Linkosuon leipomoliike aloitti toimintansa vuonna 1937 Hotelli Emmauksen piharakennuksessa.


title: IPU (täsmennyssivu)

text: IPU voi tarkoittaa seuraavia:


title: Rautatieläisten talo (Tampere)

text: Rautatieläisten talo sijaitsee Tampereella Hämeenkatu 2:ssa. Uusrenessanssityylisen talon suunnitteli arkkitehti Bruno Granholm 1896. Talo oli alun perin kaksikerroksinen mutta sitä korotettiin 1921 yhdellä kerroksella. Kun Hämeenkadun ja Rautatienkadun pintaa alennettiin Tampereen uuden päärautatieaseman rakennustöiden yhteydessä 1930-luvun alussa Rautatieläisten talon kellarikerros muutettiin 1936 liiketiloiksi niin että talo on nykyisin nelikerroksinen.


title: Rautatieläisten talo (Tampere)

text: Talo rakennettiin alun perin rautatievirkamiesten asuintaloksi. Nykyisin siinä on liike- ja toimistotiloja. Talo nimettiin vuonna 1997 Berthaksi siinä aikoinaan asuneen asemapäällikkö Johan Gustav Johanssonin rouvan Berthan mukaan.


title: Lucas Pouille

text: Lucas Pouille (s. 23. helmikuuta 1994) on ranskalainen tennispelaaja. Parhaimmillaan hän on ollut kaksinpelissä ATP-listan kymmenentenä maaliskuussa 2018. Hän on voittanut kaikkiaan viisi kaksinpelin ATP-turnausta. Australian avoimissa 2019 hän ylsi välieriin.


title: Lucas Pouille

text: Pouille aloitti tenniksen pelaamisen kahdeksanvuotiaana. Joulukuussa 2012 hän voitti Méxicossa pelatut kaksi ATP-haastajaturnausta. Vuonna 2013 hän osallistui ensimmäisen kerran Grand Slam -turnauksen karsintoihin Australian avoimissa, mutta ei selviytynyt pääsarjaan. Ensimmäiseen ATP-turnauksen pääsarjaotteluunsa hän osallistui Montpellier’ssa helmikuussa 2013, jossa hän hävisi avauskierroksella Viktor Troickille. Kaksi viikkoa myöhemmin hän osallistui Marseillen turnauksen pääsarjaan, jossa hän hävisi ensimmäisellä kierroksella Julien Benneteaulle. Pouille teki Grand Slam -pääsarjadebyyttinsä Ranskan avoimissa 2013 voittaen ensimmäisellä kierroksella Alex Kuznetsovin. Kesäkuussa Pouille eteni ’s-Hertogenboschin ATP-turnauksen pääsarjaan karsintojen kautta. Yhdysvaltain avoimissa Pouille jäi karsintoihin.


title: Lucas Pouille

text: Pouillen äiti Lena Stenlund-Pouille on kotoisin Närpiöstä, Suomesta. Hänen isänsä on Pascal. Hänellä on myös kaksi veljeä; Nicolas ja Jonathan.